text:
Kuboshwe 5 bekokotele amamakiComment on this story
BAWINILE NGCOBO
KUBOSHWE abantu abahlanu emuva kokuthi bezame ukukokotela amamaki ezitifiketini zabo zikaMatric ukuze bakwazi ukuthola izikhala zokufunda eMangosuthu University of Technology (MUT), eMlazi.
Laba basolwa okuthiwa abathathu kubo bebezofuna izikhala, ababili kubo bebeshintsha amamaki, baboshwe ngoLwesihlanu kuso lesi sikhungo.
Okhulumela amaphoyisa KwaZulu-Natal, uCaptain Thulani Zwane, uthe amaphoyisa avule icala lokukhwabanisa.
Uthe kuboshwe abasolwa abaneminyaka ephakathi kuka-25 no-26.
Abathathu kulaba ababoshiwe obekushintshwa izitifiketi zabo kuthiwa bathi amadoda amathathu abengaphakathi eMangosuthu abathembise ukuthi azoshintsha imiphumela yabo kaMatric ukuze bakwazi ukungena kule nyuvesi benze izifundo abebethanda ukuzenza yize imiphumela yabo yangempela ka-Matric ikhombisa ukuthi abakufanele ukungena kule mikhakha.
Laba bathi la madoda athe bazokhokha imali abangayidalulanga bese beshintshelwa amamaki.
Kuthiwa abasolwa abebeshintsha amamaki bebekwenza lokhu kwi-laptop. Oyedwa kubo ugcine ebalekile.
UMnuz Bheki Hlophe okhulumela iMangosuthu uthe uphiko lwabo lwezokuphepha lwabikelwa ngeqeqebane elalibizela eceleni abafundi ukuze libasize bashintshe imiphumela yabo khona bezothathwa kulesi sikhungo.
Kuthiwa leli qeqebana belishintsha imininingwane ezitifiketini ezisuke zifike nabafundi ukuze bakwazi ukwenza izifundo zeMarketing.
Emuva kokubanjwa kwabasolwa kube sekubizwa amaphoyisa akwa-SAPS, bakhalelwa ngamasongo kaSigonyela.
UHlophe uthe lesi bekuyisigameko sokuqala sabantu abenza lo mkhuba kulesi sikhungo.
“Sinabafundi abaningi abakulesi sikhungo ababhekelela ukuthi akukho ukukhwabanisa okwenzekayo ngesikhathi sokubhalisa. Nabophiko lwezokuPhepha luyabaqwashisa abafundi ngalo mkhuba,” kusho uHlophe.
Uthe labo bafundi amamaki abo angahlangani kahle ukuthi bakwazi ukufunda eMUT kumele baqale bagcwalise amamaki ngokwenza ama-pre-courses noma baye kuma-FET.
Abasolwa bavele kafushane enkantolo yaseMlazi ngecala lokukhwabanisa izolo.
Icala labo lihlehliselwe uJanuwari 29 nonyaka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


c: text/html

text:
Amaphoyisa adubule umsolwa eKZN
2011-12-07 08:09
Johannesburg - Kuboshwe owesilisa osolwa ngokuduna imoto eChatsworth, eThekwini, kusho amaphoyisa aKwaZulu-Natal.
Lo wesilisa, 29, uboshwe emuva kokudutshulwa emlenzeni ngamaphoyisa ngesikhathi emjaha, kusho uLieutenant Colonel Vincent Mdunge.
Amaphoyisa ajahe imoto ebiduniwe yohlobo lweMercedes-Benz ebinamadoda amathathu ngaphakathi, nabe esephendula ngenhlamvu.
Le moto ibe isiyama kuBradfield Road abasolwa bazama ukubaleka ngezinyawo.
Kube sekudubuleka oyedwa ababili baphunyuka babaleka.
Lo obanjiwe kulindeleke avele eNkantolo yeMantshi yasePinetown kungekudala ngamacala okuduna imoto nokuzama ukubulala.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- SAPA

robotstxt: allowed

filter: keep


text:
UMphela uthi uselindele i-Angola
2013-01-21 07:40
Durban - Umgadli weBafana Bafana uKatlego 'Killer' Mphela ukholelwa ekutheni nakanjani ezakhe kumele ziphume phambili emdlalweni wazo ne-Angola, eMoses Mabhida Stadium, eThekwini, kubika iKickOff.com.
UMphela, noqale umdlali ophele ngaphandle kwamagoli esebhentshini, obuphakathi kwezakhe neCape Verde
Islands, ungene ngesiwombe sesibili endaweni kaLehlohonolo Majoro.
Uqinisekisa ngokuthi bazimisele ukunqoba iPalancas Negras.
“Kuhlezi kubalulekile ukunqoba umdlalo wokuqala emncintiswaneni omkhulu njengalona ngoba kususa ingcindezi," kusho uMphela.
“Asingalilahli ithemba ngoba hleze umdlalo olandelayo uze nemiphumela edingekayo. Kumele siyiguqise i-Angola," kusho lo mdlali weMamelodi Sundowns.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone isalukazi siyovuselela impesheni
2013-01-23 14:05
Johannesburg - Kushone owesifazane oneminyaka engu-90 ubudala elinde ukubhalisela impesheni yokuguga eChosen Village, eNorth West, kusho umnyango wezokuthuthukiswa komphakathi ngoLwesithathu.
Lesi saguga besibambe ulayini ngaphandle kwamahhovisi akwa-SA Security Agency (Sassa) ngesikhathi omunye umsebenzi wakhona ebona ukuthi kukhona okungahambi kahle wabe esazisa indodana yakhe lo gogo, kusho isikhulumi uLumka Oliphant.
Umbhekile wabona ukuthi akaphefumuli.
Amaphoyisa nabosizo lokuqala babizelwe kule ndawo, kwatholakala ukuthi useshonile.
ISassa ngo-Ephreli ngonyaka odlule yaqalisa uhlelo lokubhalisa kabusha labo abahola impesheni, ngemizamo yokukhuculula inkohlakalo.
U-Oliphant uthe izaguga akudingeki ukuba ziye emahhovisi akwa-Sassa ukuze ziyobhalisa.
"Inhlalonhle yezaguga isaseqhulwini ezintweni esikhathazeka ngazo,” usho kanje.
"Yingakho sathatha isinqumo sokuba izaguga sizibhalisele kabusha emakhaya azo. Izaguga nemindeni yazo engakabhalisi kabusha, bazoqhubeka bayithole imali yabo yempeshini yokuguga.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UCele usalinde ihhovisi likaZumaComment on this story
INTATHELI YESOLEZWE
IHhovisi likaMengameli alikawa-hambisi enkantolo amaphepha okuzama ukuphikisa uKhomishana wamaPhoyisa owaxoshwa, uMnuz Bheki Cele, ofuna kuguqulwe isinqumo sokuxoshwa kwakhe. Lokhu kuvezwe ngumkhulumeli kaCele, uVuyo Mkhize izolo.
“Kunezinto esachaza kahle ukuthi siyazidinga, namanje asikazitholi lezo zinto,” kusho uMkhize.
Ihhovisi likaMengameli izolo lithe lizobuye liphawule ngalolu daba.
UCele uhlose ukuphikisa umbiko weJaji uJake Moloi, elamthola enecala lokungahambisi izinto ngendlela, okwaholela ekuxoshweni emsebenzini ngoJuni 12.
UCele uthi uzimisele ngokuthi inkantolo ichithe umbiko wejaji uthathwe njengongelona iqiniso.
NgoJuni 13, uCele wathi: “Engikutholayo uma ngifunda umbiko wukuthi kukhona owafaka iJaji Moloi ingcindezi, ukuze mina ngizoxoshwa noma kanjani.”
Izolo uMkhize uthe ihhovisi likaMengameli selehluleke kwaze kwaba kathathu ukuhambisa amaphepha afuneka enkantolo, kusuka ngoJulayi 22, Julayi 27 no-Agasti 13.
“Silokhu sinikwa izicucwana zemi-niningwane esingayidingi. Sizocela abameli bethu ukuthi baqinise isandla bafune le mininingwano esiyidingayo.
Bekulindeleke ukuthi iHhovisi liphendule izolo mayelana nalolu daba lukaCele.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ibhungu kwelokuhlasela iphoyisa
2013-02-26 10:01
Durban - Kuboshwe umsolwa ngezinsolo zokugwaza owesilisa endaweni yokucima ukoma ePhoenix nokuzama ukuhlasela iphoyisa ngommese, kusho amaphoyisa aKwaZulu-Natal ngoLwesibili.
Amaphoyiswa aziswe ngalesi sigameko sokugwaza eR&V Sports Bar ngoMgqibelo ebusuku, kusho uCaptain Thulani Zwane.
Amaphoyisa anikele khona endaweni yesehlakalo athola owesilisa, 30, enamanxeba okugwazwa emzimbeni.
Isisulu sakwazi ukuchaza umenzi wokubi.
Kube sekuqaliswa ukuthungatha umsolwa eBrookdale khona ePhoenix watholakala ngemuva kwehora.
"Ngesikhathi eboshwa, umsolwa ubenodlame wazama ukugwaza amaphoyisa," kusho uZwane.
"Amaphoyisa, ngenxa yokwesabela impilo yawo, abe esedubula kwalimala umsolwa."
Ube eseyiswa esibhedlela kanti ungaphansi kweso lamaphoyisa.
Uma eseluleme, uzovela eNkantolo yeMantshi ePhoenix ngamacala okuzama ukubulala nelokushaya.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe ummeli ngelokugwazela eKZN
2012-12-05 12:03
Durban - Kuboshwe ummeli ngezinsolo zokugwazela umseshi, kusho amaphoyisa aKwaZulu-Natal ngoLwesibili.
UBonginkosi Ngcobo, 49, uboshwe ngoMsombuluko eMzinto, kusho uCaptain Thulani Zwane.
UNgcobo kusolakala ukuthi ufonele umseshi waseMzinto, emcela ukuba angasiphikisi isicelo sebheyili esizofakwa yikhasimende lakhe elithweswe icala lokuduna imoto.
Kusolakala ukuthi uthembise ngokukhokhela umseshi u-R5 000.
"Umseshi ube eselubikela uphiko lwezobugebengu obuhleliwe lolu daba kube sekwenziwa uphenyo oluholele ekutheni umsolwa aboshwe,” kusho uZwane.
Amaphoyisa athathe u-R3 000 okusolakala ukuthi iwona okugwazwe ngawo.
UNgcobo uvele eNkantolo yeMantshi eMzinto ngawo uMsombuluko kanti udedelwe ngebheyili ka-R5 000.
Uthweswe icala lokugwazela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ubufakazi obusha kwelikaDewaniComment on this story
ABABULALI bakaNkk Anni Dewani abazange baludingide udaba lokuthi umufi wayezobulawa kanjani. INkantolo enkulu yaseWestern Cape ithulelwe lobu bufakazi izolo.
UMziwamadoda Qwabe olahlwe yicala yiyo le Nkantolo wagwetshwa iminyaka engu-25 ebhadla ejele ngokuthumba nokubulala uNkk Dewani, wethule ubufakazi ngezingxoxo ababa nazo nomshayeli uMnuz Zola Tongo nomsolwa uMnuz Xolile Mngeni.
Uthe kwabakuxoxa, badingida indlela ababezokwenza ngayo ukuthi kubukeke sengathi umufi ubedunwa imoto eGugulethu ngoNovemba 13, 2010.
“UZola wasitshela ukuthi uMnuz Shrien Dewani ufuna ukuba abulawelwe umkakhe kodwa asizange sikudingide ukuthi wayezobulawa kanjani. Sasizokwenza kubukeke sengathi ubulawe edunwa imoto,” kusho uQwabe osephenduke ufakazi wombuso.
UTongo owayeshayela wabatshela umzila ababezohamba ngawo, wabatshela nokuthi uNkk Dewani nomyeni wakhe uMnuz Dewani babezobe behleli ezihlalweni ezingemuva.
UQwabe uthe, uTongo wabatshela ukuthi uma sekubulawa uNkk Dewani akumele kube khona omunye owayezolimala yize engacacisanga ukuthi kwakuzokwenziwa njani-ke ngoDewani.
Ofakazi abaningi bombuso bafakaze bathi uDewani wayengungqondongqondo kwakhiwa itulo lokubulala umkakhe ngesikhathi bevakashele eKapa beze kwi-honeymoon.
Kodwa uDewani ulokhu ekuphike njalo lokhu.
UQwabe phambilini waveza ukuthi abaduni bayalela uDewani ukuba aphumele phandle emotweni base bethi makabaleke angabheki emuva, maqede imoto yashaya yachitha nomkakhe esahlezi ngemuva kuyo.
UQwabe uqhube wafakaza wathi bobabili benoMngeni babazi ukuthi isibhamu sikaDewani yisona esasizosetshenziswa ukubulala uNkk Dewani.
Ummeli kaMngeni, uMnuz Qalisile Dayimani, ubuze ukuthi babhunga yini ngodaba lwesibhamu ngesikhathi behlangene sekubulewe umufi, uQwabe uthe yize engasakhumbuli kahle kodwa kungenzeka ukuthi baxoxa ngesibhamu.
Icala liyaqhubeka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ngiyameseka uPistorius - Kenny Kunene
2013-02-21 12:02
Johannesburg - UKenny Kunene nowasusa umsindo edlela i-sushi phezu kwabantu besifazane ababegqoke izimpahla zangaphansi, uthe uyameseka u-Oscar Pistorius.
Uthe angajabula uma iNkantolo yeMantshi yasePitoli ingamnika ibheyili uPistorius, kubika iSowetan.
"Ngahlala iminyaka eyisithupha nami ejele kanti futhi kunabantu engibaziyo abaquliswa amacala iminyaka eminingi. Leli akulona icala elingase liphothulwe ezinyangeni ezintathu. Ngakho ngicabanga ukuthi kungamsiza ukuthi athole ibheyili bese icala liqhubeka engaphandle,” kusho uKunene.
"Akuyona into elula le kumuntu. Umndeni kuphela, nabangani abamsizayo.”
UKunene uthe uthole ukugxekwa okuningi ngokweseka kwakhe uPistorius, kodwa "abantu kumele bakhumbule ukuthi kumele singachemi".
Uthe angeke enze njengeningi labantu eselivele limlahle ngecala uPistorius, yena uzolinda ukuba inkantolo yenze isinqumo.
"Izolo naye uzikhulumele ngokwenzeka ngakho bonke labo ebekade beqagula okungekho, bembeka icala bengakezwa uhlangothi lwakhe, kuzomele balinde babone ukuthi siyini isiphetho secala.”
"Akahlale emkhulekweni. Ngizoqhubeka nokumthanda nokuba ngumngani wakhe kanti futhi uma efuna ngimsize ngizokwenze njalo,” kusho uKunene kuPistorius.
Kodwa okhulumela ikhomishani yezokulingana ngobulili uJavu Baloyi uthe umphakathi akumele ukubalekele udaba lodlame olubhekiswe kwabobunye ubulili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Selizofezeka iphupho likaHotstixComment on this story
INTATHELI YESOLEZWE
ISIYAKHANYA indlela ebheke enyuvesi kumculi wakuleli we-afro jazz oyisihlabani osanda kuphothula izifundo zikaMatric.
USipho “Hotstix” Mabuse (61) usebheke enyuvesi ukuyoqala izifundo ze-Anthropology (ngabantu, amasiko nezinkolelo) njengoba ngeledlule ethole imiphumela kaMatric.
Lo mculi, ohlonishwa nakwamanye amazwe, ubuyele esikoleni ngemuva kokushiya phakathi isikole wagxila emculweni. UMabuse wodumo lokudlala imfiliji uthole imiphumela yezifundo abezenza kulo nyaka okukhona kuzo iHistory, Geography neBusiness Economics. Ngokuphumelela kwakhe uhalaliselwe ngabaningi okubalwa kubo noMengameli wakuleli uMnuz Jacob Zuma.
“Egameni likahulumeni nabantu bakuleli sifisa ukuhalalisela uMabuse ngokuphumelela kwakhe esenale minyaka. Uyisibonelo esihle kithina sonke ngokusikhumbuza ukuthi imfundo ayikhulelwa. Sikufisela okuhle kodwa,” kusho uZuma. Emasontweni amabili edlule uMabuse wavuka wabhala enkundleni yezokuxhumana, i-Twitter ukuthi: “Isonto elisha okungenzeka izinto ezintsha kulo kodwa uma unomqondo osabalele. Namhlanje ngithola imiphumela yami kaMatric. Lo mfundi ujabule.”
Kodwa ukujabula kwakhe kwasheshe kwaphela kwazise wafika esikoleni wangayithola imiphumela njengoba eze wayithola ngoJulayi 27.
Indlela kaMabuse isibheke enyuvesi njengoba atshela leli phephandaba ukuthi uma esewuphothulile uMatric uzokwenza izifundo ze-Anthropology. “Ngifisa ukwazi ngezemvelo, ngifunde ngamasiko abantu nangemvelaphi yomculo. Ukuze sibe yisizwe esiphumelelayo kumele sihlome ngolwazi sifunde,” kusho uMabuse.
Uthishanhloko wasePeter Lengene Adult Basic Education Training School, efundelwa eThaba Jabula Secondary School, eSoweto, uMnuz Japie Masombuka, uchazele Isolezwe uMabuse njengomfundi ohlukile kulabo aseke waba nabo esikoleni. “Asikaze sibe nomfundi onjengaye. Ukuba khona kwakhe kunikeze ithemba nabanye,’’ kusho uMasombuka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Bathukile ngoqashelwe ukubulala abagwetshiwe
2013-02-08 16:18
Harare - Inhlangano yamalungelo iRights Group Amnesty International izwakalise ukwesaba ithi iZimbabwe isizoqala phansi futhi ibulale abagwetshwe intambo.
Lokhu kuza ngemuva kokuqashwa komuntu ozosebenza ukulengisa abagwetshiwe.
"Kuyasikhathaza lokhu kuqashwa kozolengisa abantu, kukhomba ukuthi iZimbabwe ayifuni ukuyeka umkhuba wokulengiswa kwabantu," kusho umqondisi enhlanganweni uNoel Kututwa.
Umlisa lona uqashwe ngemuva kweminyaka eyisikhombisa kwashiya esikhundleni, loyo obenza lo msebenzi.
Okungenani bangu-76 abantu baseZimbabwe abalindele ukuthi bagwetshwa intambo, ababili kubo ngabantu besifazane.
Ukulengiswa kwabantu kwagcina ngo-2005 ngesikhathi u-hangman (okuyigama ekubizwa ngalo oqhuba lomsebenzi) ethatha umhlalaphansi.
Umthetho uyala ukuthi bagwetshwe intambo abantu abaneminyaka engaphansi kwengu-21 ubudlala, kanjalo nalabo abaneminyaka engaphezu kwengu-70 ubudala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Usejoyine i-ANC obeku-IFPComment on this story
CELANI SIKHAKHANE
UMHOLI wophiko lwentsha ye-IFP uNtuthuko Majozi usegcine ejoyine i-ANC ngemuva kokwesula kwakhe kule nhlangano.
Lokhu kwenzeke ngemuva kokuthi esolwe yi-IFP ngokuthi uzama ukufaka umoya kubantu abasha wokuthi baphikisane nobuholi bukaDkt Mangosuthu Buthelezi.
UMajozi kuthiwa ubephinde ahole umkhankaso wokuthi uma sekusondela ukhetho luka-2014 kumele achithwe uButhelezi kufakwe omunye umuntu ozokwazi ukuheha amavoti amasha kuleli qembu.
Kuke kwasuka umsindo ngokuqokwa kwakhe esikhundleni sokuba nguMengameli weSadesmo kukhishwa uThabo Xaba engekho.
UMajozi ubesekhulumela i-IFPYB ezingeni likazwelonke ngaphambi kokuthi ngo-Ephreli asule eqenjini njengelungu lalo.
Ngesikhathi ethintwa uthe uthe ngeke aphike noma avume ngalezi zinsolo kodwa angakusho ukuthi akaselona ilungu le-IFP futhi akukho asakuhlanganise nayo.
“Engingakusho wukuthi yize ngiyishiyile i-IFP kodwa lokho bekungasho ukuthi sengiphumile kwezo-mbusazwe wakuleli, empeleni ngiphume ku-IFP kuphela,” kusho uMajozi.
UMajozi uke wathunywa yi-IFPYB ukuthi ayohlangana nabantu abasha bale nhlangano oThukela ayokhuluma ngezinto zentsha kodwa yena kuthiwa wafika waphusha umkhankaso wokuthi abantu abasha ababhukule ukuze kuchithwe ubuholi obukhona be-IFP.
Okunye asolwa ngakho wukuthi kulo mhlangano owawusoThukela wafike wakhuluma ngomqulu okuthiwa ugunyaza uButhelezi ekutheni aziqokele yena abaholi kodwa i-IFP yakuchitha lokho.
UMnuz Joshua Mazibuko okhulumela i-IFP uthe ngeke akwazi ukuphawula ngalolu daba kodwa umuntu ongathintwa nguMnuz Mkhuleko Hlengwa ongusihlalo wentsha ye-IFP.
Ethintwa uHlengwa akazange atholakale kodwa ucingo lwakhe belukhala isikhathi eside lungabanjwa kanti nemiyalezo ashiyelwe yona akazange ayiphendule.
Omunye umholi okhonjwa ku-ANC nguNkk Pat Lebenya Ntanzi kodwa okuthe uma ethintwa wathi lokho akulona iqiniso ngoba yena umatasa nezifundo zakhe e-Unisa futhi usaqalaza amatoho okuziphilisa kwazise i-IFP isanda kumxosha ePhalamende.
Uthe lamahlebezi awalona iqiniso ngoba kukhona nabanye asebeke bambuza ukuthi ngabe usejoyine i-DA yini.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Akatholakali umfana ominze eMngeniComment on this story
NONHLANHLA MKHABELA
UNINA womfana osekuphele izinsuku ezine aminza emfuleni uMngeni engxenyeni eseNewlands West uthi abusehli ubuthongo kusukela kwaminza indodana yakhe. Into aseyikhalela ukuthi okungenani kutholwe isidumbu sakhe asingcwabe. UNksz Thandeka Zungu (38) uthi nokudla akusangeni ngenxa yalesi simo. Selokhu kwaminza lo mfana umphakathi waseRiverdene, nabophiko lezokuhlangula bachitha isikhathi esiningi kulo mfula ngethemba lokuthi bazosibona isidumbu sika Ntando Mthimkhulu (8) sintanta noma singaphandle komfula.
UNtando waminza kulo mfula ehamba nabangani bakhe abathathu, omdala kubona oneminyaka engu-12 beyobhukuda ngabo-8 ekuseni ngoLwesihlanu.
Izolo bekukhona ngisho nendiza enophephela emhlane kuzanywa ukuthola isidumbu sakhe.
Echaza ngokuthola kwakhe ngalesi sehlakalo unina uNksz Zungu, uthi wabona sekufika izingane akade ehambe nazo ngabo-9 ekuseni zizobika ukuthi useminzile uNtando.
“Anginawo namazwi okuchaza indlela engibuhlungu ngayo ngalesi sigameko,” kusho uNksz Zungu.
Unxuse ukuba abazali baziqaphe ngaso sonke isikhathi izingane zabo ukuze zingehlelwa umshophi ofanayo.
“Ngithi nje kubazali izingane zabo azingasuki phambi kwamehlo abo, zihlale eduze nabo ngaso sonke isikhathi,” kweluleka uNksz Zungu ophinde wabonga umphakathi olokhu umeseke njalo ngokumfunisa ingane yakhe.
Ikhansela lakule ndawo uMnuz Siphiwe Lubhede uthe laba abanye abafana batholwa amalungu omphakathi sebebambelele epayipini elithize elingakulo mfula ukuze bangamuki.
“Okwesibili kuminza ingane kulo mfula kanti sihleze sizikhuza lezi zingane nabazali sibaxwayisa ukuthi bazigade,” kusho uLubhede.
Uthe kusolakala ukuthi isisusa sendaba izihlahla zikamango ezigcwele ngasemfuleni okuthiwa izingane nabanye abantu bayawukha bese bewudayisa.
Uthe ithimba elithungathayo lizobuya futhi lizozama ukumthungatha wathi kunethemba lokuthi ngoba sekunezinsuku aminza isidumbu sizontanta phezulu emanzini.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uvelile enkantolo ngelokubulala umfana, 11
2013-02-28 10:00
Humansdorp - Umfana oneminyaka engu-11 ubudala uvele eNkantolo yeMantshi eHumansdorp ngoLwesithathu ngemuva kwezinsolo zokugwaza abulale omunye umfana, 6, kusho amaphoyisa ase-Eastern Cape.
“Uvele ehhovisi yeMantshi," kusho uWarrant Officer Basil Seekoei.
Lo mfana ongowaseSt Francis Bay, usolwa ngokugwaza umfana oneminyaka eyisithupha ngommese ngesikhathi besendleleni eya emakhaya bebuya esikoleni ngoMsombuluko.
Abazali bakhe babike ukuthi udukile ngesikhathi bebona engafiki ekhaya.
Isakhamuzi samthola ehlathini ngezithuba zabo-03:00 ngoLwesibili.
Abafana abayisithupha, abaphakathi kweminyaka eyisithupha nengu-11 ubudala, baphonswe imibuzo.
Umfana oneminyaka engu-11 ugcinwe ngamaphoyisa eJeffreys Bay.
Iphoyisa lihlanganise umbiko ozokwethulwa ngaphambi kwemantshi ngoLwesithathu.
IMantshi yenze isincomo sokuba umfana agcinwe endaweni yezingane ePort Elizabeth, okuyila khona udokotela wengqondo ezohlola khona.
Umfana uzophinde avele ngaphambi kwemantshi eHumansdorp ngoMashi 27.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuzoqhubeka ukulungiswa kweNkandla - Cwele
2012-11-26 12:03
Durban - Ukulungiswa komuzi kaMengameli uJacob Zuma eNkandla ngeke kumiswe noma kuyekwe ngisho noma isikhathi sakhe sokuba ngumengameli sesiphela, kusho umbiko ngoMsombuluko.
UNgqongqoshe wezokuPhepha koMbuso uSiyabonga Cwele, ephendula umbuzo wephephandaba iBeeld, uthe nakuba kungeke kwaqagulwa manje ngalolu daba, kodwa ngeke kwenze mqondo ukuyeka ukuwulungisa ngokuhamba kwesikhathi.
"Ezokuphepha ezafakwa emzini kalowo owabe engumengameli uPW Botha... Angikholelwa ukuthi zakhishwa ngesikhathi engaseyena umholi," kubikwa ukuthi uCwele usho kanje ephephandabeni..
UCwele ubebuzwe ukuthi imali engu-R250 million yokulungisa iNkandla ifanelekile yini.
"UNgqongqoshe wezemiSebenzi yoMphakathi umatasa uyaphenya. Angikholelwa ukuthi kuzothatha isikhathi eside, kodwa kumele kuphenyisiswe. Okunye okuzophenywa ngakho ukuthi kwalandelwa izindlela ezifanele yini, kanye nokuthi amanani awanyuswanga yini."
Khonamanjalo iphini likaNgqongqoshe wezeMpilo uGwen Ramokgopa useveze ukuthi iklinikhi eyakhelwe uZuma eNkandla ngeke isetshenziswe wumphakathi.
Ngaphezulu komtholampilo, uZuma uzophinde athole abezicishamlilo kanye nabezimo eziphuthumayo amahora angu-24.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uselinde usuku u-Igesund
2013-01-02 11:00
Johannesburg - Umqeqeshi weBafana bafana uGordon Igesund uthi uwulindele ngabomvu umdlalo wezakhe neNorway, ozobanjelwa eCape Town Stadium, mhlaka-8 Januwari.
Ekhuluma nabezindaba ze-football411.com, uthe abadlali beBafana abangu-23, bazotheleka eMother City ngoLwesithathu.
U-Igesund uthi uzama ukuhlanganisa ngendlela abadlali bakhe.
"Kungumsebenzi onzinyana, kubalulekile ukuthi iqembu lihlangane. Ngiyathemba ukuthi umsebenzi ngingawenza wenzeke.”
IBafana izoziqeqeshela e-Athlone Stadium.
Ngemuva komdlalo waseKapa, iqembu lizobhekisa amabombo eGoli, ukulungiselela umdlalo walo ne-Algeria, e-Orlando Stadium, mhlaka-12 Januwari.
Yonke imidlalo ngeyesihle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ezinye izindaba...
Ezemidlalo...
IKaizer Chiefs ikeliswe kunombolo 6 ohlwini lwamaqembu ayishumi ahamba phambili e-Afrika, kanti ihamba phambili eNingizimu Afrika okwamanje, ngokusho kwezibalo.
Umdlali weMamelodi Sundowns uKhama Billiat uzwakalise ukudumala ngesikhathi iqembu lakhe lidlala ngokulingana neChippa United emdlalweni weligi ePort Elizabeth.
IMoroka Swallows ithe ukufaka amabhuleki iKaizer Chiefs, ebisidlale imidlalo engu-15 ingashaywa, ngemuva kokuthi la maqembu edlale ngokulingana ngo 1-1 eFNB Stadium.


text:
Brussels - I-European Union ithi isiqale usizo lokuthuthukisa iMadagascar kulandela iminyaka emithathu yezinxushunxushu kulandela ukuvukelwa kombuso kwaketulwa nomholi.
Uhulumeni kaMengameli Andry Rajoelina umemezele ngesonto eledlule ukuthi leliya lizwe lizoba nokhetho ngoMeyi 8, 2013.
Ngo-2009, uRajoelina wakhipha ngendluzula esikhundleni imbangi yakhe uMarc Ravalomanana, esizwa ngumbutho wezempi.
Lokhu kuvukelwa kombuso, okwabonakala njengokulimaza intando yeningi, kwadala ukuthi i-EU namanye amazwe aseNtshonalanga amise usizo ayehlinzeka ngalo leliya lizwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
Sapa - AP


text:
Uyabuya owabazigqaja ngabayikhonaComment on this story
MINENHLE NTOMBELA
UKHUZA ibuya umcimbi odonsa isonto lonke wabantu abathandana bewubulili obufanayo obizwa ngePride.
Lo mcimbi uba minyaka yonke emadolobheni amakhulu amathathu akuleli okuyiGoli, yiTheku neKapa kodwa owaseThekwini awubi ngundabamlonyeni njengakwamanye amadolobha.
Nyakenye iTheku liqale umkhankaso wokusingatha iPride kanti yaba yimpumelelo nokuyisizathu esenze ukuthi abahleli balo mcimbi, iLesbian Gay Bisexual Transgender and Intersex (LGBTI) bathathe isinqumo sokuphinde bawubuyise nakulo nyaka.
Kulo mcimbi kuba nemashi lapho abathandana bewubulili obufanayo begcwala imigwaqo bebhiyoza betshengisa ukuzigqaja ngokuthandana kwabo futhi bagcizelela namalungelo abo, bagqugquzele umphakathi ukuthi akube nokubekezelelana nokuphilisana ngokuthula.
Nonyaka lo mkhankaso obizwa nge- “I am” Durban Pride uzoqala nmuhla uphele ngoJulayi 1 kanti nsuku zonke kuzobe kunemicimbi ekhona kubalwa namafestival, umncintiswano wozime nemashi ezobe isemgwaqweni uDr Pixley ka Seme (West Street).
I-LGBTI ithe ihlele imicimbi eyahlukene usuku nosuku kuze kufike uMgqibelo (Juni 30) nokuwusuku okuzoba nendumezulu yekhonsathi nemibukiso enkundleni yemidlalo iKings Park.
Kumenywa bonke abanesifiso sokuhlanganyela kulo mcimbi ngalolu suku.
Okhulumela iGay and Lesbian Centre eThekwini uSiphokazi Nombade uthe kulo nyaka kunoshintsho olukhona ezinhlelweni zalo mcimbi.
Imashi izophelela eKings Park kanti ngosuku lokugcina kuzoyiwa esontweni. Kuyo yonke le micimbi kungenwa mahhala.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kusize amaphoyisa beqhinqe ekolishiComment on this story
NQOBILE MASIMULA
BESISHUBILE isimo izolo phakathi kwamaphoyisa nabafundi baseLangeni FET College eNanda, ngesikhathi kunomhlangano wabazali ngaphakathi kuleli kolishi.
Lo mhlangano oyisipesheli ubizwe kulandela udlame oluqubuke kuleli kolishi ngoLwesibili abafundi bekhala ngokuthola imiphumela engaphelele yangonyaka odlule kwaphetha ngokuthi livalwe.
Amaphoyisa agcine ngokuhlakaza isixuku sabafundi ebesiqhinqe ngaphandle kwesango lekolishi ngesisi esikhalisa unyembezi njengoba bebengavunyelwe ukuba yingxenye yomhlangano.
NgoLwesibili olwedlule abafundi bavuke umbhejezane bashisa ingxenye yalesi sikhungo baphinde baphihliza amafasitela nezicabha kanti kukholakala ukuthi umonakalo odalekile ulinganiselwa ku-R 500 000 usuwonke.
Usihlalo woMkhandlu wabafundi, uMnuz Thembinkosi Mabaso, uthe kwakhona ukuvalelwa kwabazali babo bodwa ngaphakathi kukhomba ukuthi kunento efihlwa yiziphathimandla zaleli kolishi.
“Ukube bekungekho abakufihlayo ngabe basivumelile nathi sangena ukuze sibezwe uma befunza abazali bethu amanga,” kusho uMabaso.
Uthe abasazi ukuthi kumele bakholwe yikuphi ngoba iziphathimandla zesikhungo zazithe imiphumela izophuma nakanjani ngoFebhuwari 20 kodwa namanje abayitholile leyo miphumela kanti okubuhlungu wukuthi abazi nokuthi bazoyithola nini.
Ngesikhathi Isolezwe lifika kulo mhlangano, liyalelwe ukuba liphumele ngaphandle ngoba bebengavumelekile abezindaba kuwona kodwa lakwazi ukucosha nokuthi phakathi kwezinye izikhalo zabafundi, kukhona nesokunganeliseki ngomphathi wekolishi.
Isitatimende esikhishwe yileli kolishi emuva komhlangano wayizolo, sithe emhlanganweni kunqunywe ukuthi ikolishi livulwe ngoMsombuluko ngo- Febhuwari 25
“Abaphathi bekolishi behambisana nezikhulu zoMnyango wezeMfundo ngokuhlanganyela nabazali babafundi baseLangeni FET, bagcine bevumelane ngokuthi ukufunda nokufundisa kuzoqhubeka ngokujwayelekile kanti imiphumela yabafundi isizotholakala yonke iphelele,” sisho kanje.
Lesi sitatimende siphinde saveza ukuthi kuthathwe isinqumo sokuthi kujutshwe ithimba elizophenya ngezinsolo zesandla semfene kuleli kolishi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Owesifazane ufuna ukunxeshezelwa uMbuso
2011-05-12 10:53
Johannesburg - Owesifazane wase-Eastern Cape ufuna ukuhlawulisa uMbuso imali engango-R2.5m emuva kokuthi kwasala isidwedwe emzimbeni wakhe emuva kokuhlinzwa esikhathini esingaphezu konyaka esedlule, kubika iphephandaba iThe Times ngoLwesine.
UZoliswa Quvane, 27, oziphilisa ngokudayisa emgaqweni, wangeniswa esibhedlela iFrere Hospital emuva kokugwazwa ngo-Ephreli 1.
Kwasala isidwedwe esisetshenziselwa ukumoma igazi ngaphakathi kwesibeletho sakhe emuva kokuhlinzwa.
Izinhlungu zazingabekezeleki kangangoba waze wayeka umsebenzi, nokwadala ukuthi angazi ukuthi uzobekani etafuleni njengoba ondla izingane ezimbili.
Yaze yatholakala emuva konyaka imbangela yezinhlungu zikaQuvane, emuva kokuhambela izibhedlela ezahlukene ngaphandle kokuthola usizo.
UQuvane ufuna iFrere Hospital noMnyango wezeMpilo kulesiya sifundazwe umnxephezele ngo-R2.5m okubalwa u-R500 000 womonakalo odalekile, u-R1m wezinhlungu nokuthwala kanzima, u-R50 000 wokungakwazi ukwenza izinto ezimqoka empilweni, u-R250 000 wokunakekelwa kwezempilo kanye no-R236 000 athi wamlahlekela njengemali engenayo.
- SAPA


text:
U-Eastwood noBeyonce ezingxoxweni zefilimu
2011-01-21 14:14
Los Angeles - UClint Eastwood kanye noBeyonce bangase babonakale ndawonye efilimini ezoguqulwa yenziwe eyomculo i-A Star Is Born.
IWarner Brothers iqinisekisile ukuthi laba bobabili basizinhlelweni zokuphinde benze lefilimu yango-1937.
U-Eastwood uzobe engumqondisi, kuthi uBeyonce, nosehalele isikhathi eside ukwenza lefilimu, abe ngumlingisi ohamba phambili.
Okulindeleke ukuthi babe yingxenye yalomsebenzi uBilly Gerber, Basil Iwanyk kanye noJon Peters, abenza lefilimu ngo-1976 noBarbra Streisand kanye noKris Kristofferson.
Okhulumela lenkampani uJessica Zacholl uthi akukathathwa zinqumo njengoba kusaqhubeka izingxoxo.
- AP


text:
UVavi ukhonjwa enkohlakalweni
2013-02-28 08:30
Johannesburg - ICongress of South African Trade Unions (Cosatu) inqabile ukuphawula ngezinsolo zokuthi uNobhala Jikelele wayo uZwelinzima Vavi uyathinteka ekukhwabaniseni.
“Ngeke ngikwazi ukuphendula into eniyithathe kumuntu ongenalo igama. Sinomgomo oqinile wokuthi asiphawuli ezindabeni ezifuze lezi," kusho okhulumela iCosatu uPatrick Craven.
Ubephendula mayelana nombiko weMail &
Guardian othi uVavi uzophenywa njengoba ebandakanyeka ezinsolweni eziningi, ezibandakanya nokungayiphathi ngendlela imali, mayelana nebhilidi elisha leCosatu eliseBraamfontein, eGoli.
UCraven uthe lokhu kuzokhulunywa ngakho esithangamini sabezindaba ngoLwesine.
Lo mbiko ubalula nokuthi uVavi usebenzisana namaqembu aphikisayo, okubalwa ne-Agang kaMamphela Ramphele, nezinyunyana eziyizimbangi zeCosatu, ukuhlakaza uhulumeni we-ANC.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abayithandi imisebenzi abayenzayo - Umbiko
2012-11-12 12:09
Cape Town - Uma kuyiSonto abantu abaningi bathi bayaqala babikelwe njengoba kusuke sekukhomba ukuthi uMsombuluko ususemnyango, ngalokho kuzomele baye emsebenzini.
Abafundi beZindaba News24 bathi imisebenzi abayenzayo abayithandi, nokho bathi abalilahlile ithemba.
U-Evidence Bongi uthe: Akuwona neze, ngiyabikelwa noma ngiya khona. Ukube akungemali ngabe ngishiya phansi nemali yakhona uyithola uzwile.
Uma kungathiwa nanku omunye, ngempela ngingashiya phansi.
UZolile Biyela uthe: Angiwuthandi umsebenzi engiwenzayo kodwa ngokhowa wukuthi uNkulunkulu usangiqeqeshela umsebenzi wami wegazi.
UKhumbulane Ndlovu uthe: Akusiwo neze umsebenzi engangiwufisa, siingawuthola kanjani umsebenzi ngoba abaqashi bavele bafune isippiloiyoni seminyaka noma emithathu, uzosithathaphi ube uphuma esikoleni?
UTsheniwe Tha Makhumal Nyembe uthe: Ngenxa yokwesela umsebeniz ugcina usubamba kwasani okuqhamukayo.
UMelusi Richman uthe: Angiwuthandi neze kumsebenzi engiwenzayo, sengiwubalela izinsuku ukuthi ngiwuyeke ngoba hhayi ngigida ndawonye.
USandile Luthuli uthe: Bambisisa lokhu onakho. Ngineziqu zePublic Admin kodwa angiwutholi umsebenzi engiwufundele, sengifese ngakhathala.
UBonga Zulu uthe: Akuve kunzima okwami, ngisebenzela abantu bangiholele u-R1 000, lapho nginabantwana abahlanu.
UNonhlanhla Jali uthe: Abazali ababanga nayo indlela yokungiqhuba, yingakho ngagcina sengi la ngikhona manje.
USiphelele Ntshangase uthe: Mina lo msebenzi engiwenzayo akuwona engangiwufisa futhi ngangikaze ngiwucabange nakancane ngisakhula, Kodwa-ke ngibonga khona lokho ngoba ngiyakwazi ukulala ngidlile ngawo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Ugogo (70) udlwengulwe phambi kwabazukuluComment on this story
NOKUBONGWA PHENYANE
ESIKHATHINI esiyizinyanga ezimbili ezedlule sekudlwengulwe ogogo abane ezigamekweni ezihlukene KwaZulu-Natal. Isigameko sakamuva ngesayizolo ezintatha eMandeni lapho kudlwengulwe khona ugogo oneminyaka engu-70 kubuka abazukulu bakhe.
Ezinyangeni ezimbili ezedlule izalukazi ezimbili ezineminyaka engu-94 no-84 zidlwenguliwe KwaSwayimani ezehlakalweni ezahlukene kwaboshwa owesilisa namanje osagqunywe ejele njengoba icala lakhe lisaqhubeka.
Izolo kuboshwe owesilisa oneminyaka engu-35 osolwa ngokudlwengula isalukazi ephindelela kubuka abazukulu baso abathathu okukhona kubo nokhubazekile. Umsolwa kuthiwa ubesefuna ukumdlwengula nalo mzukulu okhubazekile.
Lo gogo wasesigodini saseMantungweni ohlala nalezi zingane ezineminyaka engu-21, eyisikhombisa nenonyaka owodwa, uthi into emvelele uyoyixoxela amagwababa echobana njengoba umsolwa eze waphumula eqeda ukumdlwengula okokuqala waphinda ngezintathakusa.
Lo wesilisa kuthiwa uboshwe khona izolo ngemuva kokuhlasele lesi salukazi endlini yaso yamapulangwe nafike waqala ngokufuna umali.
Okhulumela amaphoyisa, uCaptain Thulani Zwane, uthe umsolwa uzovela maduzane enkantolo yeMantshi eShowe.
Ngokusho kwalesi salukazi, umsolwa ufike wabangqongqozela belele ngezithuba zaphakathi kwamabili ebaphoqa ukuthi bavule umnyango.
“Ngemuva kokungikhombisa ummese ngivele ngavula, wathi angikhiphe imali, ngamtshela ukuthi anginayo, wathi angisondele kuye,” kusho lo gogo.
Uthe ngemuva kwalokho ube esekhumula ibhulukwe lakhe umsolwa wagibela phezu kwakhe kubuka abazukulu bakhe akade sebethukile bengakwazi nokumlwela.
“Ngesikhathi esebuya okwesibili ungibuze ukuthi abazukulu bami abafana noma amantombazane, ngamtshela ukuthi amantombazane baseyizingane futhi khona nokhubazekile kubo. Ngemuva kwalokho ube esengikhiphela phandle wangikhomba ngommese wangilalisa etsheni la ngicishe ngafa khona njengoba engishaye kabuhlungu wangiphinda futhi wangidlwengula,” kusho yena.
Uthi uze wasizwa yinja yakwamakhelwane okuyiyo ekhonkothile nokugcine ngokuthi umsolwa ahambe, wabanjwa ngamaphoyisa.
Omakhelwane bathi unina kamsolwa usehlulekile nguyena njengoba ngesonto eledlule ucishe washisa ingane kadadewabo ngamanzi abilayo efuna imali.
Kwezinye izigameko ezifuze lezi, eMngungundllvu kwatholakala isalukazi esineminyaka engu-74 esahamba siya emtholampilo sibulewe sadlwengulwa.
Ngemuva kwalokho kwaphinde kwadlwengulwa esinye esineminyaka engu-78 sabulawa oThukela. Esinye esineminyaka engu-65 eXobho sadlwengulwa wumfana oneminyaka engu-17.
Amacala okudlwengulwa kwalabo gogo wonke asezinkantolo kodwa akekho osagwetshiwe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
WASHINGTON DC—
Umphathintambo wezamankampani kahulumende uMnu. Gorden Moyo uthi kuleziphathamandla zikahulumende ezithatha imali kumankampani laloba nje zithola ama allowances lokunye kungatsha zikahulumende.
Izenzo zeziphathamandla lezi zibikwa zivezwe kungwalo ezijulileyo zokusetshenziswa kwemali yamankampani kahulumende ezisahlolisiswa luhlangothi luka Comptroller and Auditor General.
UMoyo uthi okumangalisayo yikuthi iziphathamandla lezi zithatha imali kungatsha zikahulumende zibe sezithatha eyinye njalo yama allowances, amafutha ezimota lokunye kumankampani elizwe.
Uthe okwenziwa yiziphathamandla lezi yikwephula umthetho we Public Finance and Management Act.
Uhulumende we Zimbabwe ngoZibandlela wathatha isinqumo sokuthi wonke amankampani elizwe angalungisi kahle ingwalo zokusebenzisa imali ezitshengisa leholo lalabo abalezikhundla eziphezulu akusamelanga athole imali kugatsha lwezemali.
UMoyo utshele iVOA Studio 7 ukuthi idale le cabinet lathatha isinqumo lesi ukwenzela ukuthi amankampani la ehlise iholo labalezikhundla abahola inkulungwane ezilitshumi zamadollar ngenyanga.
Iholo leli libikwa selehliswa okwenza ukuthi abaqondisi bamankampani la batshontshe imali yamankampani kahulumende.
Imali eyayiholwa ngabaqondisi bamankampani lawa yayimangalisa ngoba yayingaholwa ngabaqondisi bamankampani azimele wodwa emhlubulweni wezansi yezwekazi le Africa.
Ingxoxo Esiyenze LoMnu. Gorden Moyo


text:
Ukhala uyazithulisa oshayise wabulala usana
2013-01-07 06:56
Welkom - Ukhala uyazithulisa umama waseFree State oshayise ngemoto wabulala usana lwakhe olunezinyanga ezingu-15 ubudala.
UMarilize Terblanche, 26, ufonele umyeni wakhe uGeorge (obesendlini), engakwazi nokukhuluma ethi: “George, sengishayise ngabulala umntanami,” kusho umbiko wephephandaba iRapport.
Umyeni uphumele phandle wafica ingane ilele phansi isishonile.
“UMarilize uqukule u-Erica, obevele eseshonile wamgona wakhala kuye,” kusho ubaba wengane.
UTerblanche uthi umkakhe usebaleke washiya ikhaya wayohlala emzini, nabanye abantwana bakhe ababili uMonique, 8, noRuan, 4.
Uthi unkosikazi usephinde yaduba nemoto yakhe.
– Landela IzindabaNews24 kuTwitter
(@IzindabaNews24).
- Rapport


text:
Kuboshwe inqwaba ngamathikithi omgwaqo
2011-11-07 13:52
Durban - Amaphoyisa kaMasipala weTheku asezwakalise ukukhathazeka kwawo ngabashayeli abasaqhubeka nokuphula imithetho yomgwaqo nakuba kunemizamo egqugquzela ukuphepha eThekwini, kubika iNewswatch.
Bayela ku-100 abantu asebeboshiwe ngenxa yezinhlawulo yomgwaqo kanye namawaranti eThekwini.
Amaphoyisa kamasipala aqhube umkhankaso maphakathi nangaphandle kweTheku ngempelasonto.
Kuboshwe abantu abangu-96 ngokuphula imithetho yomgwaqo.
U-Eugene Msomi nokhulumela amaphoyisa alo masipala uthi abashayeli abangu-81 bakwazile ukukhokha inhlawulo ngaso leso sikhathi ukuze bagweme ukuboshwa.
Abanye abangu-15 bona baboshiwe.
UMsomi uthi kulindeleke ukuba bavele enkantolo ngoMsombuluko.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
JOHANNESBURG—
KuWoza Friday kuliviki uBenedict Nhlapho oweStudio Seven uliphathele idlalade elitsha tsha likaNdux Junior elithi “Akuvumi ngithule”. Lelidlalade elilengoma eziyisikhombisa lithakazelelwa ngabanengi kwelesSouth Africa kanye laseZimbabwe.
UNhlapho usungula ingxoxo yakhe loNdux ngale ingoma ethi “Notha ngezithukuthuku zakho hatshi ngabondofa”.
Ingoma kaNdux Jr ethi “Notha ngezithukuthuku zakho hatshi ngabondofa”.
Idlalade likaNdux Junior lonyaka kukhanya lizakudla ubhedu kuze kuyengenwa kuKhisimusi lakumnyaka omutsha. UNdux Junior, igama lakhe lokuzalwa kungu Witness Malaba, uthi yena leqembu lakhe leBatshele Brothers lonyaka bakhethe ukuthi “Akuvumi ngithule”.
Laphake uxwayisa labo okuthi ngesikhathi sokuvuka bona babhuqe obukabhuka, kuthi nxa sebefuna ukunotha uthole sebedingana lemisila yempisi, izimpande kanye lokungondofa.
Udaba lukaBenedict Nhlapho lwedlalade likaNdux Jr


text:
‘UMotlanthe akasuke esikhundleni’Comment on this story
SIMPHIWE NGUBANE
UMFELANDAWONYE owakhiwe yi-Cosatu, SACP ne-ANC KwaZulu-Natal ufuna ashenxe esikhundleni sokuba yiPhini likaMengameli kuKhongolose uMnuz Kgalema Motlanthe ngemuva kwengqungquthela ezobe iseMangaung ngenyanga ezayo.
Lokhu kuvele emhlanganweni wabakhulumela abasebenzi kuCosatu obuyizolo eThekwini. Amakhulu abalandeli beCosatu obekukhona kubo noMengameli wabo, uMnuz Sdumo Dlamini, aphendule lo mhlangano inkundla yokuqinisa umkhankaso kaMengameli Jacob Zuma ukuthi aphathe ihlandla lesibili kwagxekwa nalabo abangamfuni.
Umfelandawonye usola uMotlanthe ngokuthula kakhulu ngisho izinto zonakala. Kwenziwa isibonelo ngesibhicongo saseMarikana sokubulawa kwabavukuzi ngamaphoyisa okuthiwa wazithulela nokwaze kwadingeka uZuma ukuthi abuye eMozambique ezobhekana nesimo.
Abangamfuni uZuma basolwa yilo mfelandawonye ngokuhlangana kwabo namaqembu aphikisayo ePhalamende ngenhloso yokumchitha esikhundleni sakhe.
UMotlanthe ugxekelwe ukuthula kwakhe ngesikhathi kushushiswa uJulius Malema owagcina esexoshiwe kodwa ekugcineni wancamela ukutshela abezindaba ukuthi i-ANC yenze iphutha ngokumxosha.
Yize kunje kuvele nokuthi kukhona abantu abasabudinga ubuhlakani nobuchule bukaMotlanthe ku-ANC inqobo nje uma engekho ebuholini obuphezulu kuKhongolose.
Ilungu le-Provincial Executive Committee ku-ANC esifundazweni, uMnuz Senzo Mkhize, uthe yize bengenayo inkinga ngoMotlanthe kodwa inkinga yakhe wukuthula kakhulu nalapho kumele akhombise khona ubuholi bakhe.
“Asinankinga noMotlanthe futhi ungumholi okhaliphile kodwa uthula kakhulu. Asibafuni abaholi abathulayo ebuholini obuphezulu ku-ANC uma sekudlule iMangaung,” kusho uMkhize ethi lo mbutho usenkingeni ngenxa yabantu abajoyina i-ANC ngenhloso yokuzicebisa bona.
Uthe ngeke bakumela ukuholwa ngabantu abathulayo.
UDlamini uthe bebengamdingi uMotlanthe njengephini likamengameli yingakho baze baya kokhuluma naye. Ukhwele wadilika kuMalema nabangani bakhe ebabiza ngemidlwembe engahloniphi ethuka abantu abadala. Uthe uMalema eseyingane wayeka ukuya esikoleni ayofunda wagijimela umngcwabo kaChris Hani.
USihlalo we-Cosatu e-KZN, uBeauty Zibula, uthe uMotlanthe wenza izinto kwabona abangaziqondi. Umsole ngokuthula kwakhe kakhulu ngisho konakala izinto eqenjini elibusayo nokuphikisana nesinqumo sokuxoshwa kukaMalema.
“Sineme ngobuholi bukaZuma noMantashe, abanye abayokhethwa engqungqutheleni kumele basebenze nabo ngendlela efanele. Inkinga esibhekene nawo kulezi zinsuku u(NKK) Helen Zille osuka eCape Town ebalekela izinkinga zabasebenzi emapulazini ancamele ukuyongena izinto ezingahlangene naye ukuhlola umuzi kamengameli eNkandla,” usho kanje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
WASHINGTON DC—
Kulesikolo esivaliweyo eCross Dete kunsukwana ezedluleyo ngemva kokuba ababalisi bebalekele ukuhlukuluzwa ngontikolotshi batshiya abantwana bebodwa.
Imbedumehlwana le yenzakale eNdangababi Primary School njalo ababalisi bathi nxa kungadingwanga inyanga yalungisisa loludaba, abasoze babuyele esikolo.
INdangababi ilababalisi abalitshumi lasithupha, 16, njalo bonke babalekile batshiya abantwana bengela obafundisayo.
Ontikolotshi laba babikwa betshile omunye umbalisikazi intamo kwathi abanye bebekhala ngokuthi balala betshaywa yizinto abangazaziyo njalo abangaziboniyo.
Izakhamizi zeCross Dete zithi sezizame osiyazi zazama labaphorofita kodwa kwehlula.
Iziphathamandla zogatsha lwezemfundo seziphe izakhamizi lezi kusiyafika ngoLwesihlanu ukuthi zibe sezidinge umuntu ololwazi olujulileyo ngesintu lokuxotsha ondofa laba.
Lanxa umninizinto engazakali, abazali bacabangela ukuthi engaba engomunye wababalisi kulesisikolo ngoba kulokungezwani okukhulu phakathi kwababalisi lomphathisikolo.
Isakhamuzi seDete uMnu Jelous Sansole utshele iStudio 7 ukuthi baphatheke kakubi ngokuvalwa kwesikolo sabo.
Wengeze wathi selokhu wathwetshulwa yingwe kulesisigaba akukaze kwenzakale isehlakalo esifana lalesi.
UMnu Sansole uthe okummangalisayo yikuthi ondofa laba bahlupha ababalisi besikolo sePrimary kuphela lanxa behlala duzane lababalisi besikolo seSecondary.
Ingxoxo LoMnu Jelous Sansole
Banengi ababalisi abahlangana kumbe asebeke bahlangana lodubo olufanayo endaweni ezitshiyeneyo zelizwe labo bacina bebaleka betshiya abantwana bengafundi.


text:
Ukhohlakele uRobert Mugabe - Ungqongqoshe
2012-10-29 12:07
Cape Town - UNgqongqoshe woMnyango wezokuMbiwa Phansi naMandla eZimbabwe, u-Elton Mangoma usekhombe ngenjumbane uMengameli wezwe uRobert Mugabe wathi ukhohlakele, esho kulandela isenzo sokuboshwa nokushaywa kwamalungu eqembu eliphikisayo.
UMangoma uphinde abe yiSekela likaMgcinimabhuku eqenjini eliphikisayo iMovement for Democratic Change, ukhulume wagxeka uMugabe ngesikhathi ekhuluma nemindeni engu-31 yalabo abaziwa ngele-31 Glen View Activists, ababhekene necala lokubulawa kwephoyisa okwenzeka ngonyaka owedlule.
"UMugabe nguye ophethe izikhiye zodlame kanjalo nezokuthula, uma etshela abantu ukuthi abayeke udlame nakanjani bazoluyeka," esho.
"Muva nje bekade lungekho udlame, ngoba wakhuluma wathi lungabi khona, uma ethi azishe, kuqala phansi futhi," kusho uMangoma, ecashunwa yiphephandaba iZimbabwe mail.
"UMugabe ukhohlakele, bonani lokhu ngokushaywa nokuboshwa kwabantu kwenziwa sengathi kugcinwa umthetho."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ziseqhulwini ezokuthuthukisa umphakathiComment on this story
MHLENGI SHANGASE
IZINDLU, ezemfundo, ezempilo, izimpesheni, ukuthuthukiswa komphakathi,ziqhubekile nokuba seqhulwini zezinhlelo zikahulumeni kuleli zokuthuthukisa impilo yabantu.
Izolo uNgqongqoshe weziMali uMnuz Pravin Gordhan (osesithombeni), ethula isabelo-mali sika-R1.15 trillion salo nyaka wezimali ePhalamende, eKapa, uthe lezi zinto zabelwe u-60 % wale mali ekhishiwe. Ezemfundo njengoba bekulindelekile zithole isabelo esikhulu nakulo nyaka wezimali njengoba zabelwe u-R233 billion.
Abantu abangenazo izindlu, abahlala emijondolo bazolala behleka njengoba kuzokwakhiwa izindlu ezingaphezulu kuka-400 000 ngo-2016.
UGordhan uthe kuzofakwa imali komasipala ukuze kwengezwe izindlu ezingu-409 143 bese kuvuselelwa ezingu-198 000.
“Kuhamba kancane ukwakhiwa kwezindlu zomxhaso kunalokho ebesikuhlelile. Kusuka ngo-1994 kuze kube unyaka odlule uhulumeni usakhe izindlu ezingu-2.7 million emindenini ehola kancane. Kulo nyaka wezimali isabelo sezindlu singu-R31.9 billion,” usho kanje.
Uthe nalabo abahola kusuka ku-R1 500 kuya ku- R7 500 ngenyanga bazohlomula ohlelweni lwezindlu njengoba bakha izindlu ezibalelwa ku-6 000 abazokwazi ukuziqasha.
Uhlelo lokufakwa kukagesi aluzange lusale ngaphandle enkulumeni kaGordhan. Eminyakeni emithathu kubekwe u-R5.7 billion.
Izaguga, ebezilinde ukwazi ukuthi uzothi phohlo malini empeshenini yazo zizohleka kuvele elomhlathi, imali inyuka ngo-R60. Izaguga sezizohola u-R1 260 zisuka ku-R1 200.
Imali yesondlo sabantwana edume ngeleqolo izonyuka kabili kulo nyaka, kuzothi fahla ngo-R10 ngo-Ephreli iphinde ithasiselwe ngomunye u-R10 ngo-Okthoba okusho ukuthi abantwana bazogcina sebehola u-R300 ekupheleni konyaka.
Imali yezintandane izonyuka ngo-R30, ibe ngu-R800 ngenyanga kusuka ngo-Ephreli. Amasosha, abakhubazekile nabo imali yabo izonyuka ngo-R60, ibe ngu-R1 260.
UGordhan uthe bayayisusa yonke imibandela ngo-2016 ebivimba ukuthi umuntu yize esefinyelele eminyakeni yokuthola impesheni kodwa angakwazi ukuyithola ngoba kubhekwa ukuthi uhola malini ngonyaka.
“Okwamanje kubhekwa ukuthi awuholi yini ngaphezulu kuka-R49 920 ngonyaka nanokuthi izinto onazo azifinyeleli ku-R831 600 uma ungashadile. Uma ushadile bekudingeka nithole imali engekho ngaphezulu kuka-R99 840 kodwa kusuka ngo-2016 wonke umuntu uma sekushaye isikhathi sakhe, uzoyithola imali yakhe kungabekwa mbandela,” kusho uGordhan.
Izibalo zentsha engasebenzi uthe ziyabakhathaza yingakho bezobeka ezithebeni zePhalamende umhlomulo wentsha engasebenzi.
Izindawo ezakhahlanyezwa yisiphepho okubalwa iKwaZulu-Natal, Limpopo, neMpumalanga nezikole ezigxile kakhulu ekukhiqizeni abafundi beMaths neSayensi ama-Dinaled, konke kuzofakelwa imali.
Kuzokwehla umthwalo kubasebenzi njengoba ingeke inyuke intela kulo nyaka. Kuno-R7 billion wokusiza ukuthi yaphulwe intela.
Izinkampani yezitimela, iPrasa , izothola u-R5 billion kuthi i-Sanral yona ithole u-R156 million ukuze kuthuthukiswe ezokuthutha.
Uhulumeni ufuna ukubuyisa umhlaba ongu-310 000 hectares ukuze ubuyiselwe kubantu.
Uthe: “Sifuna ukuthuthukisa amapulazi angu-368 ngonyaka ozayo siqeqeshe abalimi abangu-400. Kubekwe u-R3.4 billion kwezomhlaba.”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ugxeka umndeni nomphakathi kwelikaNdlelaComment on this story
SIMPHIWE NGUBANE
UMNYANGO wezokuHlunyeleliswa kweziMilo kuleli uyaziqhelelanisa nesigameko okusolwa kuso owesilisa obesanda kuphuma ejele ngoshwele kaMengameli Jacob Zuma okuthiwa wadlwengula owesifazane osekhulile (94) KwaSwayimane.
Kulesi sigameko esingundabamlonyeni kusolwa lo Mnyango ngokudedela kwawo “izigebengu” ejele eziphenduka inkinga uma sezibuyiselwe emphakathini.
Umsolwa uNtuthuko Ndlela (28), owayeboshelwe icala lokuntshontsha edonsa isigwebo sezinyanga eziyisithupha eseyiqedile ingxenye yaso, naye waphuma ngaphansi kwalolu hlelo.
Iziboshwa ezingu-19 000 okwasekusele kancane ziqede izigwebo zazo zadedelwa ngaphansi kohlelo iSpecial Remission phakathi kuka-Ephreli noJulayi walo nyaka. Akuphelanga zinsuku ezingaki ngaphambi kokuthi ezingu-114 ezazidedeliwe zaphinde zaboshwa.
Abe-Institute for Crime Prevention and Reintergration of Offenders nabo bagxeka lo Mnyango ngokungabi nezinhlelo ezisezingeni zokuhlumelelisa izimilo abasuke begwetshiwe.
Izinsolo zokubuyisela izigebengu emphakathini zichithwe njengento engekho futhi engamampunge yiPhini laKhomishane wezamajele kuzwelonke uMnuz James Smallberger.
USmallberger uthe bebeqale babheke ubucayi becala umuntu alenzile nokuthi usedonse isikhathi esingakanani ejele ngaphambi kokuthi bathathe isinqumo sokuthi usengadedelwa noma cha. Uthe ngaphambi kokuthi badedele isiboshwa bebeqala basenzise uhlelo lokuhlumelelisa isimilo saso.
“UNdlela wagwetshwa ngoFebhuwari walo nyaka wahlala izinyanga ezintathu nezinsuku ezinhlanu ngaphezulu ejele njengoba eze wakhishwa ngaphansi kwalolu hlelo ngoMeyi. Siqale samenzisa izinhlelo zokumhlumelelisa isimilo olwenziwa ngabantu abagwetshelwe amacala okuntshontsha,” usho kanje.
USmallberg ube esegxeka umndeni kamsolwa nomphakathi ngokungamukeli kwabo uNdlela ngesikhathi ephuma ejele ethi lokhu kuvame ukwenza umuntu ophuma ejele azizwe engasamukelekile futhi kungaba nomphumela ongemuhle ekugcineni.
“Ngabe sikhuluma okunye hhayi indaba yokudlwengula ukube abakwaNdlela bayamukela indodana yabo iphuma ejele futhi bayakha. Kodwa bayiduba base bejaha ukugxeka lo Mnyango njengoba isisolwa ngokudlwengula manje.”
Lo msolwa ungaphakathi ejele manje emva kokuthi iNkantolo yeMantshi eNew Hanover ngesonto eledlule imnqabele ibheyili.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Azoqhubeka ehle amandla erandi - Usomnotho
2012-11-22 14:01
Johannesburg - Kulindelee ukuba irandi liphinde lehle njengoba kubhekwe emaholidini kaDisemba, kanti lokhu kungase kuqhubeke kuze kube unyaka ozayo, kusho usomnotho ngoLwesine.
Irandi liphelelwe amandla kuleli sonto ngendlela engakaze ibonakale eminyakeni emine, kumanje lilingana no- R9 uma liqhathaniswa nedola laseMelika.
Inhloko yezomnotho kwa-Standard Bank uGoolam Ballim, uthe irandi lingase lintenge kakhulu njengoba kubhekwe ngasekupheleni konyaka kuze kube unyaka ozayo.
Uphinde wathi ukwehla kwamandla erandi kungase kudale ukwenyula kwamanani ezinto.
"Lokhu kusho ukuthi kuzoba nokwenyuka kwamanani kagesi, intela, kanye nezinye izinto eziyizidingo," kusho uBallim.
UBallim uthe lesi simo singaholela kube nobubha njengoba abadla imbuya ngothi kuyibona abazoshayeka kakhulu.
"Lokhu kukhombisa ukuthi kungenzeka ukuba iNingizimu Afrika iyehluleka ukumelana nezomnotho emphakathini," kusho uBallim.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Udlame lusuka obandlululweni - Zuma
2013-02-15 10:01
Johannesburg - Udlame olukhona emphakathini lwasukela esikhathini sikahulumeni wobandlululo, kusho uMengameli Jacob Zuma ngoLwesihlanu.
"Angicabangi ukuthi isizwe sivele sivuke sesingabantu abanodlame nje. Udlame lungenxa yobandlululo. Uhlelo lobandlululo lwaluhambisana nodlame. Lwalunodlame ngalendlela yokuthi ngisho noma nibhikisha ngokuthula babenilahla phansi ngenhlamvu," kusho uZuma etshela isidlo sasekuseni esihlelwe yiphephandaba iThe New
Age.
"Lokhu kudala ukuthi abantu ababecindezelwe basebenzise udlame."
UZuma uthe i-African National Congress yayiyinhlangano engenalo udlame. Kodwa-ke, ngenxa yokuchukuluzwa nguhulumeni wobandlululo, inhlangano yaphoqeleka ukuba ingazithambisi.
"Uma ngenza isibonelo nje ngababhikishi, babhikisa vele sebesemqondweni wokuthi uma benza njalo bazodutshulwa ngakho basuke bekulungele ukususa uthuthuva njalo uma kunemibhikisho," kusho uZuma.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ukhathazekile onganikwa ama-ARVs
2012-10-29 12:09
Johannesburg - UMogomotsi Segaecho waseRoodepoort, eWest Rand, uthi usabela impilo yomntwana wakhe ongakazalwa njengoba isibhedlela sinqabe ukumnika imishanguzo ethithibalisa igciwane lengculaza.
USegaecho unezinyanga ezinhlanu ezithwele, uthi usebe yisiguli saseHelen Joseph Hospital, kusukela ngonyaka ka-2009, ngoLwesine uthi uye esibhedlela elande imishanguzo kodwa wanganikwa kwathiwa akaye kwesinye isibhedlela.
“Ngafika esibhedlela ngabo-12:30 kodwa ngaze ngathola usizo ngemuva kuka-14:00. Banginika incwadi bethi angiye kwesinye isibhedlela, ngayinqaba," echazela iDaily Sun.
“Isibhedlela iHelen Joseph yisona esiseduze nala ngihlala khona, sengihlale isonto lonke ngaphandle kwemishanguzo."
Lona wesifazane uthi wesabela ukuthi angase asulele ngegciwane usana lwakhe olungakazalwa.
Isikhulu esibhedlela iHelen Joseph, uGladys Bogoshi uthe kumele lesi siguli sibuyele esibhedlela sizothola imishanguzo.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Lizoqhubeka elikaMpisane
2012-11-02 12:40
Durban - INkantolo yesiFunda yaseThekwini isihoxisile isicelo soMbuso sokuthi kuhlehliswe icala likasomabhizinisi waseThekwini uShauwn Mpisane.
"Ngeke ngikwazi ukunikeza imvume yokuthi ngixhumanise amacala abhekene noMpisane ePinetown, ngemuva kokuthola ukuthi leli cala libanjezelwe ngokungafanele," kusho iMantshi uBlessing Msane ngoLwesihlanu.
"Lolu daba luzoqhubeka ngoMsombuluko."
Icala lenkahlakalo likaMpisane bekumele liqale
ngoMsombuluko odlule, kodwa uMbuso ubufake isicelo sokuthi amacala
abhekene nawo eNkantolo yeMantshi yasePinetown ayiswe eNkantolo
yesiFunda eThekwini, ukuze ezolalelwa kanye kanye.
Umshushisi woMbuso uMeera Naidu uthe la macala abandakanya ofakazi nobufakazi obufanayo.
Ummeli kaMpisane uJimmy Howse utshele inkantolo ukuthi lokhu akunasidingo kanti futhi kuzobambezela icala.
UNkk Mpisane ubhekene namacala angu-173 okukhwabanisa, namanye omkhonyovu wemali engaphezu kuka-R5 million wentela.
Usolwa nangokwephula umthetho
i-Close Corporations Act ngokuba nguyena yedwa ilungu lenkampani
iZikhulise Cleaning, Maintenance and Transport CC.
Uyawaphika wonke amacala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
I-Prado isiyengezwe ngohlobo lwe-TX neVXComment on this story
IMOTO: Toyota Prado
INGQOVUNGQOVU yakwaToyota elungele ukuqwala izintaba nokunqamula amazwe uma uzihambela nomndeni wakho iPrado isithole ukuthuthukiswa ngokuba kwengezwe ezinye izinhlobo ezimbili okuyi-TX ne-VX. Empeleni akuzona izinguquko ezintsha lezi kodwa muva nje umuntu uke wathola ithuba lokuvivinya iPrado emigwaqeni eyifanele. Angimangali ukuthi kungani izinkampani zezimoto zihlale zikhetha ukwethula izimoto zazo koWestern Cape, eKnysna, Eastern Cape nako Magaliesburg kuze kuyoshaya koNorth West bayishiye ngaphandle iKwaZulu-Natal. Imigwaqo yakulesi sifundazwe ayikwazi ukuphonsela imoto inselelo ukuze izibonakalise amandla ayo. Ukuze uvivinye kahle iCruiser udinga umgwaqo ongeke wahamba noma iyiphi imoto.
Phela ama-Land Cruiser SUV adle ngomzimba oyisakhiwo esiqinile ukuze akwazi ukumelana nezimo ezihlukene. Kungalesi sizathu lezi zimoto zikhonzwe kakhulu emazweni asenhla ne-Afrika ngenxa yokubekezela kwazo.
Ukubekezela kwayo sekuholele ekutheni bayethe igama elithi: “Master of Africa” elihumusheka ngokuthi umakhonya e-Afrika.
Onjiniyela bakwaToyota ngesikhathi benikwa umsebenzi wokuhlela le moto badonswa ngendlebe ukuthi uma bezozakha zithi ikuba nkulu kunezangaphambili.
Bekumele baqinisekise futhi ukuthi azibi nkulu ngendlela yokuthi zingabe zisakwazi ukubambelela kahle emgwaqeni futhi kube nzima nokuzilawula njengalezi ezindala. Isithe ukuba banzi futhi yathi ukuwushiya kancane nomhlaba kanti nangaphakathi isinesikhala esivuleke ngokwanele ukwenzela ukuthi namaphasenja athe ukondleka emzimbeni ahlale ngokukhululeka.
Ngakwezokuphepha idlise ngomzimba oqinile kodwa olula kanti le nsimbi eqinile isetshenziswe kakhulu ngaphambili ngasenjinini, iphansi, isemaceleni, ingakubhampa wangemuva bese kuba wukhakhayi.
Kuphinde kwasetshenziswa nohlobo lwensimbi olusetshenzwe ngendlela yokuthi lungaboli kalula.
Lokhu kusetshenziswa komzimba oqinile kwenziwela ukuthi kuvikeleke amaphasenja ayo uma kwenzeka kwehla ingozi.
Kukhona noxhaxha lwama airbag ngaphakathi okuvikela umshayeli namaphasenja akhe kusukela ekhanda kuze kuyoshaya emadolweni.
OKUNYE OKUSETSHENZISIWE:
Ezinye zezinto ezisetshenziswe ngaphakathi ngesikhathi yakhiwa le moto zisebenza ngendlela yokuthi zingabalimazi abangaphakathi uma ibaqazeka imoto noma ishayiseka mawala ngoba zakhiwe zathamba ngisho nasokhakhayini lwayo imoto.
Abagcinanga ngokuqinisekisa ukuthi kuphephe amaphasenja akhona kuphela kodwa babuye baqinisekisa ukuthi nabahamba ngezinyawo abalimali kakhulu uma kwenzeka beshayiswa yile moto.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
WASHINGTON DC— Uhulumende weleSouth Africa uthi emizameni yakhe yokulungisisa udaba lomhlabathi, kasoze ahluthunele abalimi abamhlophe amapulazi abo njengalokhu okwenziwa nguhulumende weZanu PF.
Lokhu kuvezwe ngumphathintambo obona ngezomhlabathi kulelolizwe uMnu Gugile Nkwiti lomsekeli wakhe uMnu Solomon Lechesa Tsenoli emhlanganweni abawenze lentathelizindaba ngoLwesibili.
Amapulazi amanengi eSouth Africa asezandleni zabalimi abamhlophe njalo uzulu ukhala ngokuthi uhulumende kumele athathe amanyathelo aqotho lulungisiswe loludaba.
Lanxa uhulumende ekhuthaza abalimi laba ukuthi bamthengisele amanye amapulazi ukuze ehlalise abantu abamnyama, akwenzakali kalula lokhu.
Inengi lithi ngaphandle kokuthi uhulumende weSouth Africa athathele abalimi laba amapulazi njengokwenziwa yiZanu PF, udaba lomhlabathi luzahlala luhlupha.
Ukuhlaziya loludaba uNtungamili Nkomo weStudio 7 uxhume ingcwethi kwezombusazwe uMnu Zenzo Nkomo yena othi uhulumende weANC kumele aphathe udaba lomhlabathi lolu ngobunono obukhulu.


text:
Masiqaphele izilwane ezingena emgwaqeniComment on this story
SAPHINDA sahlangana kuso isimo sokushaya ama hazard kule nkundla yezezimoto kwelakho lodumo eseliwele umfula ugcwele iminyaka eyishumi manje.
Ngisukunyiswa yishwa elehlele umsakazi ongaconsi phansi uMzokoloko Gumede wodumo lwe Mid Day Madness kwi Gagasi FM. Ngithe ngizizulela eMhlanga ngazithela kule nsizwa iqhoqhobele itonqozana lemoto encane. Ngimbuze ukuthi useyishonisephi inqokonqoko yeveni lakhe likanokusho uma esethushuka ngaleli kinati. Ngidabukile kwaphela ukuphapha ngesikhathi esengilandisa ngengozi emehlele.
UMzokoloko uthi umakhandakhanda wakhe washayisa inkomo emasontweni edlule esemgwaqeni u-N2 onqamula phakathi kweMandeni neGingindlovu. Uthi le nkomo yagulukudela emgwaqeni wehluleka ukuyivika noma ukumisa imoto yakhe ngokushesha ngoba kwakunezinye futhi izimoto ezazihambisana naye, kwachitheka izishebo. Uthi batholane phezulu nale nkomo yaguga ngokuphazima kweso imoto yakhe yagxaza amanzi kwadubula ngisho nebhamuza lomoya eliyisivikelo (air bag).
Uma ngimbuza ukuthi uyenze njani inkomo ebisidindilize phansi emva kwengozi, uthi akabanga esayinaka unake kakhulu ukuthi umonakalo osemotweni yakhe ungakanani nokuthi wabonga ukusinda kwakhe kule ngozi yenkomo.
Njengomuntu okukhonzile ukuguduza lelizwe ngemoto ngake ngathi nginqamula ngo-R74 phakathi kweSahlumbe noMuden ngafica imoto eyayishayise inkomo, engakuqaphela laphaya ukuthi umnikazi wemoto eyayilimele wayematasa ehlahlela lenkomo eyayishayiswe yimoto yakhe.
Nami ngiyavumelana nesenzo saloya mshayeli, ngoba imfuyo yiyo esuke idale umonakalo kufanele kube wumnikazi wemfuyo othwala izindleko zokukhanda imoto. Imoto ayisuki emgwaqeni iyoshayisa imfuyo esibayeni noma enkambini kodwa yimfuyo engena ngodli endaweni eyakhelwe izimoto, futhi eziyithelelayo. Mina ngikhule kuthiwa uma umuntu eshayiswe yisitimela kuthiwa akusiso isitimela esishayisa umuntu kodwa umuntu oshayise isitimela. Ngakho-ke noma zikhona noma zingekho izimpawu ezixwayisa ngemfuyo ewuvanzi emgwaneni kodwa kufanele akhokhe umnikazi wesilwane esisuke sesidale umonakalo.
Angithi nomshwalense wemoto yakho uye ufune imininingwane yemoto esuke ibandakanyeke engozini yomgwaqo nawe, uma kuyinkomo noma inyamazane ayikho leyo mniningwane ngakho akekho osuke ezohlawuliswa ngoba ubunikazi bayo abunabufakazi obuphathekayo. Yingakho-ke ngiphakamisa ukuthi uma engaveli umnikazi wemfuyo esidale ingozi efana nale eyehlele uMzokoloko, kufanele olinyalelwe yimoto nabantu ayithathe azibonele ukuthi wenze njani ngaso leso silwane. Ngaphandle uma kuyisilwane esingadliwa usuyokhala uzithulise-ke mshayeli.
Cha bashayeli ningazishayisi-ke ngamabomu izimbuzi nezinkomo emgwaqeni ngoba nihashukele inyama bese nithi kwasho ama hazard, thina sikhuluma ngengozi yangempela into engavikeki, ebusuku khanyisani izibani ezigqamile ukuze nibone kahle naseceleni komgwaqo ukuze uma kuthushuka lezi zilokazane ukwazi ukuphepha.
Masibophe amabhande, sivale ama-hazard ethu sibuyele khona emgwaqeni sishayele ngokubuswa yimithetho yezokushayela kulelizwe size sihlangane sisaphephile nangesonto elizayo kuyo lengosi yezezimoto. Yimi owenu [email protected]
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-EU ihoxise uxhaso lwase-Uganda
2012-12-05 16:27
Kampala - Amazwe amaningi asentshonalanga asemise ukuhambisa usizo e-Uganda, kulandela ukukhwatshaniswa kwemali yosizo engu-$13 million, ekuthiwa yakhwatshaniswa ehhovisi likandunankulu.
I-Uganda yaziwa njengezwe elikhungethwe yinkohlakalo, lokhu kwabekwa obala nguMcwaningi maBhuku Jikelele, ngenyanga ka-Okthoba.
Kuthiwa imali elinganiselwa ku-$220 000 yasetshenziswa kufakwa uphethiloli ezinsukwini ezine, kwasetshenziswa ezinye izigidi kuthengwa izimoto ezisezingeni eliphezulu, enye imali yafakwa emabhange, ngaphansi kwamagama abantu abathile.
Imali kwabe kuwuxhaso lokulungisa izindawo ezakhahlamezeka ngesikhathi kuhlasela amasosha kaJoseph Kony.
URoberto Ridolfi oyinhloko yethimba le-European Union, elijutshwe e-Uganda, uthe baphumela obala ngokuhoxiswa koxhaso, kungaze kubukeke njengokwephula isithembiso.
ISweden, Germany, Ireland, Britain kanye neDenmark, sebevele bakumisile ukuxhasa i-Uganda, evele ithembele ku-25% woxhaso lwamanye amazwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Konke kumi ngomumo koweJazz eKZN
2011-06-24 08:44
Durban - Umcimbi we-jazz owenzeka minyaka yonke uGu Jazz Festival ozoba sePort Shepstone uthembisa ngokuba seqophelweni eliphezulu nonyaka njengoba kulindeleke inqwaba yabathandi bomculo ukuthi bazowuthamela.
Lo mcimbi ukhula minyaka yonke, kanti abaculi abazonandisa kowalo nyaka kubalwa uCaiphus Semenya, Letta Mbulu, Ringo Madlingozi, Jonas Gwangwa, Selaelo Selota, Siphokazi, Zama Jobe, Nkule Dube noTender Mavundla.
KoDJ abazobe bekhona kubalwa uMuntu noMsheddys, nokulindeleke ukuthi badansise izihlwele kuze kuphume ilanga.
Kuzoba namaphathi awuxhaxha azobe andulela lo mcimbi.
Umgqugquzeli walo mcimbi uSiyabonga Msomi uthe: "Ngiyakholwa ukuthi sesikulungele ukusingatha lo mcimbi. Konke kumi ngomumo kanti futhi sithanda ukuqinisekisa abazofika ukuthi bazobe bephephile.'
- News24


text:
UNzimande uthi abezindaba banokwenzelela
2012-11-02 08:37
Johannesburg - Umholi weSACP uBlade Nzimande usesole abezindaba bakuleli ngokulokhu beqhubeka njalo nokubika ngokumelana nombimbi olunxantathu kanjalo nohulumeni wesikhathi kaMengameli Jacob Zuma, kusho umbiko ngoLwesihlanu.
Iphephandaba iThe Star libike ukuthi uNzimande uthe cishe zonke izinkampani zabezindaba ziyishaya indiva yonke into enhle eyenziwa yi-ANC, kunalokho bagxeka abaholi.
"Abezindaba abasazihluphi ngokubika ngokungenakwenzelela," kusho uNzimande enkomfeni yeSA Communist Party's (SACP).
"Abasayilandeli ngisho imigomo yabezindaba eyabhalwa yibo. Angazi kungani i-ANC isithule ngodaba lweMedia Tribunal."
Usole i-Avusa, Independent
Newspapers neMedia 24 ngokubika ngendlela engagculisi.
Umsakazeli womphakathi iSABC nayo ayisalanga ngaphandle njengoba uNzimande ethe iSAfm yenze "ngamabomu" yafunda kuphela leyo miqhafazo ebiza abaholi be-ANC ngezixhwanguxhwangu emoyeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone ababili engozini e-E Cape
2012-11-13 16:25
Johannesburg - Abantu ababili bashonile kwathi abanye abahlanu balimala ngesikhathi kwehla ingozi yomgwaqo ku-N2 phakathi kweDutywa neButterworth, kusho amaphoyisa ase-Eastern Cape.
"Iloli lishayisane nezimoto ezimbili, abantu ababili bashonela endaweni yesehlakalo,” kusho okhulumela amaphoyisa uCaptain Jackson Manatha.
Umshayeli oneminyaka yobudala elinganiselwa ku-50 kanye nomgibeli wesifazane oseminyakeni yobudala eko-30, bafe ujuqu.
Abantu ababili ekade besemotweni eyiveni nabanye abathathu ekade beselolini, bona balimele, bangeniswe esibhedlela iButterworth.
“Okwamane imbangela yengozi ayikakazeki, amaphoyisa ayaphenya.”
Amagama abantu abashonile asagodliwe, kuze kwaziswe imindeni.
– Landela IzindabaNews24 kuTwitter
(@IzindabaNews24).


text:
Basuse uthuthuva bekhala ngezindluComment on this story
BONISWA MOHALE
KUPHAZAMISEKE ukuhamba kwezimoto kwakhishwa nezingane esikoleni ngesikhathi umphakathi waseMariannridge uvuka umbhejazane ujikijela izimoto ngamatshe uzwakalisa ilaka lawo ngokungakhelwa izindlu zomxhaso.
Abantu abasebenzisa umgwaqo omkhulu odlula kuleya ndawo uMilky Way bebengakwazi ukuya emsebenzini njengoba bekushiswa amathayi kushaywa ngisho nezimoto zamaphoyisa abezoqapha isimo.
Umphakathi waseMariannridge uqale ukubhikishela izindlu ngoJulayi 5 kanti usola ikhansela lakuleya ndawo ngokuthanda abantu baseThornwood okuyilokishi elingumakhelwane wakuleya ndawo.
UNksz Hazel July obekhulumela umphakathi izolo uthe bakhathele yimihlangano engaphumi nezimpendulo ezicacile.
“Ngesonto eledlule ikhansela nezikhulu zikaMasipala weTheku basitshela ukuthi zizobhekisiswa izikhalo zethu bese bebuyela kithina. Basitshela ukuthi sinawo umhlaba kodwa kusadi-ngidwa indaba yokuthi sizozakhelwa kuphi izindlu. Le nto abaqala ukuyisho ngonyaka odlule sesikhathele wukuzwa ngayo,” kusho uNksz July.
Amazwi akhe enanelwe nguNksz Wendy van Wyk othe ikhansela libathembisa into engekho futhi sebekhathele wukuya emihlanganweni engathi shu.
Uthe abantu babona kungcono ukuthi bavale umgwaqo omkhulu ukuze abantu baseDassenhoek, Thornwood naseMpola okuyibona abanakiwe bangadluli.
“Sifuna basilethele ucwaningo lwabo olushoyo ukuthi umhlaba okhona ukulungele yini ukwakhiwa kwezindlu, nokuthi kuzokwakhiwa izindlu ezinjani hhayi lo msangano owenzekayo njengamanje ukuthi silokhu siphindelwa into eyodwa. Simpintshene emafulethini sihlala siyimindeni engu-18 efulethini elinamakamelo amabili. Akuyona impilo leyo,” kusho uNksz van Wyk.
Ngesikhathi ekhuluma nezintatheli amalungu omphakathi abemi izixongololo amanye eviva ngamatshe njengoba ebesanda kushisa amathayi.
Bekutshalwe inqwaba yamaphoyisa kule ndawo.
Amaphoyisa abehlome ngezibhamu ezikhipha izinhlamvu zenjoloba kanti izikhulu zakwaMasipala ebezizoba nomhlangano nomphakathi azikwazanga ukungena elokishini kodwa ziye zakhuluma nabantu emgwaqweni.
Ikhansela lendawo uMnuz Mduduzi Gumede uthe bazamile ukukhuluma nabantu babacela ukuba behlise umoya wathi kuzoba nomhlangano ngoLwesihlanu ngo-10 ukulungisa lolu daba.
Uthe namhlanje izingane zizoya esikoleni kanti nezimoto ngeke ziphazamiseke emgwaqweni obuvinjwe ababhikishi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuzoqokwa inhloko ye-SIU - Radebe
2013-01-28 14:06
Johannesburg - Kulindeleke kuthi kushaya uFebhuwari ebe eseqokiwe ozongena esikhundleni sokuba yinhloko yethimba iSpecial Investigating Unit (SIU), kusho uNgqongqoshe woMnyango wezobuLungiswa uJeff
Radebe.
Ngilindele ukuthi abe eseqokiwe ozongena kulesi sikhala, engakapheli uFebhuwari. Seluqalile uhlelo," kusho ungqongqoshe.
"I-SIU wuphiko olubaluleke kakhulu eMnyangweni, nasekubhekeleni eziphathelene nobugebengu."
NgoDisemba 2011, uMengameli uJacob Zuma waqoka iPhini likaMqondisi wezokuShushiswa koMphakathi uNomvula Mokhatla, ukuthi abambe njengenhloko.
UMokhatla wangena esikhundleni sikaNomgcobo Jiba, naye owayebambile kusukela kwasula esikhundleni, inhloko uWillem Heath.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
WASHINGTON DC—
Amankampani amanengi koBulawayo akhangelelwe ukuthi kawasoze avule lonyaka kulandela ukuvala kwawo ngekhefu lekhisimusi.
Umnu. Davies Ndumiso Sibanda olwela ilungelo lezisebenzi ekunkampani ye Stratways Management uthi inhlanganiso zezisebenzi kazitsheli izisebenzi iqiniso ngokuzakwehlela amankampani la.
Umnu. Sibanda uthi inhlanganiso ezinjenge Zimbabwe Federation of Trade Unions lezinye zitshela izisebenzi ukuthi amanye amankampani alakho ukuvalwa kawafuni ukuholisa izisebenzi.
Uthi kwesinye isikhathi batshela izisebenzi ukuthi amankampani la afihle imali emazweni kumbe kwele Zimbabwe esenzela ukubalekela indleko yokuholisa izisebenzi.
Inkampani yeCairns Foods (Pvt) Limited ngeyinye yamankampani esivaliwe ngenxa yokungenelisi ukulungisa impahla enengi yokuthengisa.
Izisebenzi ezedlelula inkulungwane – 1,000 zilakho ukulahlekelwa ngumsebenzi endaweni zonke zelizwe kulandela ukuvalwa kwenkampani le.
Kulezisebenzi ezedlula amakhulu amabili lamatshumi amahlanu – 250 ezibikwa zixotshwe umsebenzi eCairns Foods koBulawayo.
Amankampani amanengi lokhe ethwele nzima ngokwenza impahla ngenxa yokuswela imali yokuvuselela inotho yawo.
Uhulumende ubumbe isikhwama se Distressed and Marginalized Areas Fund esilezigidi ezingamatshumi amane amadollar eMelika - $40 million – nyakenye.
Uhulumende wehlulekile ukuboleka amankampani athwele nzima imali le njengoba engenelisanga ukukhipha ingxenye yemali le ebambisana le Old Mutual Insurance Company.
Ingxoxo Esiyenze LoMnu. Davies Ndumiso Sibanda


text:
Lingenile elikaTatane
2012-12-11 12:30
Johannesburg - Icala elibhekene namaphoyisa ayisikhombisa lokubulawa kuka--Andries Tatane ngesikhathi ebhikisha nabanye, liqalile futhi ngoLwesibili ngemuva kwezinyanga ezintathu lama.
Icala liqulwa eNkantolo yesiFunda eFicksburg.
Umshushisi woMbuso uSello Mathloko ubize ufakazi woMbuso, uCaptain Matshidiso Lesimola, oyilungu lophiko lwamaphoyisa agcina ukuthula emphakathini, eFree State.
UTatane wabulawa ngo-Ephreli ngonyaka odlule, kusolakala ukuthi wwbulawa amaphoyisa ngesikhathi edubula ngezinhlamvu zenjoloba kubhikishelwa ukulethwa kwentuthuko eFicksburg.
ULesimola ukuvezile ukuthi uyabazi bonke abasolwa.
UMathloko ube eseqala ukumpheka ngemibuzo, ngalokho okwenzeka ngelanga lemashi, uTatane ayeyingxenye yayo.
ULesimola wethule ubufakazi ngenqubomgomo eyaye ilandelwe uma umphakathi unemibhikisho waveza nangesivumelwano esiba phakathi kwamaphoyisa nabaholi bomphakathi mayelana nesikhathi sokuqala nesokuphela kwemashi, kanye nezindawo ezobanjelwa kuzona.
Uphinde wethula ubufakazi ngezinsiza kusebenza ezaziphethwe amaphoyisa ngalolosuku, ezihlanganisa imoto yamanzi ( water cannon), izibhamu ezincane, nokokuzivikela.
Icala liyaqhubeka
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kukhuzwe ukuhlukunyezwa kwezaguga
2012-11-05 08:19
Gabisile Ngcobo, The Witness
Durban - UNgqongqoshe wezokuThuthiswa koMphakathi KwaZulu-Natal, uWeziwe Thusi, ugxeke ukuhlukunyezwa nokubulawa kwabantu asebekhulile oShabeni, wabe esekhulekela nokuthula njengoba kuza ukhetho lokuchibiyela kuleli sonto.
Alinganiselwa ku-5 000 amalungu omphakathi, abehambisana nezikhulu eziqokiwe, abebe buthene etendeni elikhulu eVusuShaba Stadium ngosuku lomkhuleko.
Badumise kakhulu bedansa, becela ukuthula, nozinzo kwezepolitiki, ukuvikelwa kwabadala nokuba kuqedwe nya ukudlwengulwa kwabo.
kukhulekelwe ukuthula okhethweni oluzoba ngoLwesithathu ku-Ward 4 Oshabeni.
Lolu khetho luze ngemuva kokudlula emhlabeni kwekhansela uNtombenhle Gcabashe kulandela ukugula.
Umkhankaso walesi sikhundla usuze nodlame kwabe-ANC, njengoba muva nje kwabulawa uSihlalo wegatsha uDumisani Malunga kanye noNobhala uBheko Chiliza abadutshulwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Kuqoshwa i-DVD ngomdlalo uMshika ShikaComment on this story
NQOBILE MASIMULA
BAZOZITHOKOZELA abalandeli bomdlalo wethelevishini osanda kuphela obizwa ngoMshika Shika, izindaba zokuthi kuzokhishwa i-DVD eneziqephu ebezikhonjiswa zalo mdlalo.
Lo mdlalo obukhonjiswa kuMzansi Magic ngoLwesibili ebusuku uzokwenza okungajwayelekile nokuzojabulisa abalandeli bawo ngale DVD njengoba kungasiyo into eyandile kuleli ukuthi umdlalo ovutshelwe kuleli nobukhonjiswa kuthelevishini uphinde utholakale njengefilimu ngalolu hlobo.
UNomphelo Ndzimela okhulumela uMzansi Magic, uthe konke sekumi ngomumo ngale ngqophamlando njengoba sekusele ukuthi idedelelwe umphakathi ngoJulayi nonyaka.
“Njengamanje sesiphezu kwezinhlelo zokuqhubeka neziqephu (ezintsha) zoMshika Shika ezizotshengiswa ekuqaleni konyaka ozayo kanti asikathathwa isinqumo sokuthi nalezo ziqephu zizokwenzelwa i-DVD noma cha,” kuchaza uNomphelo.
Uthe okwamanje abakafuni ukuphumela obala ngabalingisi njengoba lo mdlalo ubugabe ngabalingisi abavele abangosaziwayo njengoMxolisi Majozi odume ngelikaZuluboy kubathandi be-hip hop, uMnqobi Mdabe odume ngelikaShota kubathandi bomculo we-house nabanye.
UNomphelo uthe yize kuzobe kuqopheka umlando ngoMshika Shika kodwa uMzansi Magic usunesikhathi ukhipha ama-DVD ezinhlelo ezikhonjiswa kulesi siteshi njengemidlalo efana ne-48 nothi Who Made Me Pregnant.
“Okunye okwenza uMshika Shika wehluke ngokuthi ungumdlalo wokuqala esiwenze ngokuhlanganyela nenkampani ebizwa nge-DVD8 Films nokuyibona abahlanganise amakhanda nenye okuthiwa yi-Indigenous Films okuyiyona ezosabalalisa i-DVD yoMshika Shika,” usho kanje.
Uthe imigomo yesiteshi uMzansi Magic ivumela abenzi bamafilimu adlalwa kulesi siteshi ukuthi bazenzele imali ngokudayisa ngama-DVD omsebenzi wabo esikhathini esiyiminyaka emibili wakhonjiswa lowo mdlalo.
“Thina sibe sesibasiza ngokubamakethela leyo DVD ngokuyikhombisa kuMzansi Magic,” kuchaza uNomphelo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuboshwe 4 ngokuthunjwa kwengane
2012-12-06 07:37
Johannesburg - Kuboshwe abantu abane abangabokufika kulandela ukuthunjwa kwengane yentombazane eneminyaka eyisikhombisa ubudala ngaphandle kwesikole efunda kuso, kusho amaphoyisa aseGauteng.
Umama ohlala nale ngane ubeyiyisa esikoleni eWaterkloof Primary School ePitoli ngabo-07:30 ngoLwesithathu ngesikhathi ithathwa ngamadoda amane, kusho uCaptain Pinky Tsinyane.
La basolwa bathe bangamaphoyisa, bazama ukubopha le ngane izandla bayivala namehlo.
Kube sekuthushuka ubaba wale ngane esikhaleni wase eyithatha wakhala amaphepha.
Abanye abazali babe sebehlaba umkhosi emaphoyiseni.
“Amaphoyisa asathungatha ingane nobaba wayo, 42, okuthiwa bahambe ngeMercedes Benz enezinombolo ezithi SPR 947 GP. Amaphoyisa akholelwa ekutheni uzama ukweqa kuleli nengane."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuzokwethulwa umbiko ngoCharles Taylor
2012-05-16 08:21
The Hague - Inkantolo yaseSierra Leone eyesekwe yi-UN emacaleni abhekiswe esizweni izolalela izethulo ngokugwetshwa kukalowo owayehola iLiberia uCharles Taylor.
UTaylor watholwa enecala lokudala udlame olubhekiswe esizweni.
Abashushisi bazophakamisa ukuthi bacabanga ukuthi uTaylor, 64, kumele athole iminyaka engu-80 ebhadla ejele laseBhrithani.
Abammeli bakhe-ke bazimisele ngokulwela ukuthi lesi sigwebo sincishiswe.
"Zombili izinhlangothi zizozama ukwethula izethulo zazo ngethemba lokuzwakala," kusho okhulumela inkantolo uSolomon Moriba etshela i-AFP.
UTaylor kulindeleke ukuba agwetshwe ngoMeyi 30.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone 25 engozini eNdiya
2013-01-10 13:01
New Delhi - Abantu abangu-25 kuhlanganisa abesifazane nezingane bashonile ngoLwesine ngesikhathi iloli ebeligcwele ngokweqile lithwele abasebenzi, lingingqika empumalanga nezwe eNdiya.
Bangaphezulu kuka-40 abasebenzi ebebesiza ukuvuna, bebehamba ngemoto ngesikhathi kwehla ingozi.
"Uphenyo lokuqala kuveza ukuthi ingozi idalwe yinkungu," kusho uDaljeet Singh wamaphoyisa ase-Aurangabad, lapho okwenzeke khona ingozi.
Babalelwa ku-110,000 abantu abashone ezingozini zomgwaqo ngo-2011 eNdiya, okuyisibalo esingaphezulu kuka-300 ngelanga.
Ngokusho kweNational Crime Records Bureau. Imigwaqo engekho sesimeni esihle, ijubane eliphezuli kanye nokushayela budedengu ezinye zezinto ezenza lesi sibalo sibe phezulu kangaka
– Landela Izindaba News24 kuTwitter
(@IzindabaNews24).


text:
Kushone umfundi engozini yomgwaqo
2013-02-28 14:02
Johannesburg - Umfundi oneminyaka engu-20 ubudala, ushonile ngesikhathi kugingqika imoto eyiveni abehamba ngayo, ishayelwa ongenazo izincwadi, kusho amaphoyisa ase-Eastern Cape.
Ngokusho kukaCaptain Jackson Manatha, umfana oneminyaka engu-17 ubudala, ubethutha abafundi abangu-26, beya emqhudelwaneni wezikole.
Imoto kubikwe ukuthi ngekababa womfana obeshayela.
"Akucacile kahle ukuthi kube yini imbangela yengozi, ayikho imoto ekuvela ukuthi iphazamisane neveni eligingqikile."
Umfundi oneminyaka engu-20 ubudala, ushonele endaweni yesehlakalo, abanye abangu-25 bathole ukulimala.
"Umshayeli uvulelwe icala lokushayela ngaphandle kwezincwadi kanye nelokubulala ngokungenhloso," kusho uManatha.
Ubaba womfana uthweswe icala lokushayelisa umuntu ongenazo izincwadi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kushone 3 kuqhuma imayini eMexico
2011-05-04 07:36
San Juan de Sabinas - Sibukeka singathembisi isimo njengoba sekutholakale izidumbu ezintathu emuva kokuqhuma kwemayini njengoba abavukuzi abangu-11 bevaleleke emathunjini omhlaba.
Izikhulu zaseMexico ebezinethemba lokucela usizo kongoti baseChile mayelana nokutakulwa kwabavukuzi abangu-14 abebevaleleke ngaphansi komhlaba emayini yamalahle, kunalokho kudingeke ukuthi bethule izindaba ezingezinhle ezihlotsheni ngesikhathi kutholakala abathathu babavukuzi sebeshonile.
Bathi-ke aya ngokushabalala amathemba okuthi laba abanye abangu-11 bazophuma besaphila.
Lokhu kuqhuma kwenzeke ngoLwesibili.
"Kubukeka kukubi kakhulu," kusho uJavier Lozano nonguNobhala wezabasebenzi. "Iqiniso nje ukuthi mancane kakhulu amathemba."
- Sapa - AP


text:
Akube nokuthula ezimayini - Modise
2012-10-05 16:21
Johannesburg - UNdunankulu waseNorth West uThandi Modise usecele ukuthi kube nokuthula ezimayini, usho lokhu njengoba kuqhubeka izehlakalo zezimpi emayini i-Anglo American Platinum (Amplats), eRustenburg.
"Izingxoxo ngamaholo akumele ziphelezelwe wudlame. Kumele kube nokungelela okuphuthumayo, kuze kuzogwemeka isimo esingase sishube. Sinokwesaba, sisaba ukuthi kungase kuqubuke udlame futhi,” kusho uModise ngoLwesihlanu
"Kubi kakhulu lokhu okwenzeka eMarikana, kumele wonke umuntu azitshele ukuthi kumele kugwenywe. Angeke sikwazi ukubhekana nenye iMarikana,” kusho isitatimende sikaModise.
Ngolwesine, kudutshulwe kwabulawa umvukuzi wasemayini i-Amplats, umvukuzi lona ubeyingxenye yalabo abakade beqhinqe egqumeni eliseduze nemikhukhu yaseNkaneng, ePhotsaneng.
Balinganiselwa ku-300 abavukuzi abakhwele phezu kwegquma ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kushone umvukuzi eN West
2012-06-22 14:42
Johannesburg - Kushone umvukuzi ngesikhathi kuwa idwala emayini iMoab Khotsong ngase-Orkney eNorth West, kusho inkampani i-AngloGold Ashanti Limited ngoLwesihlanu.
"...Ushaywe yitshe ngesikhathi liwela kuyena ngabo-13:45 ngoLwesine," kusho le nkampani esitatimendeni.
"Ube esephuthunyiswa esibhedlela kepha ngebhadi wagcina ngokushona."
Kube sekumiswa umsebenzi kule mayini ngoLwesine ebusuku.
Kulindeleke ukuthi kuhlolwe indawo yesehlakalo.
- Landela
IzindabaNews24 kuTwitter
- SAPA


text:
'Ifikiselana ngamahloni ekaDalai Lama'
2011-10-06 16:32
Cape Town - Indlela uhulumeni aluphathe ngayo udaba lwesicelo se-visa kaDalai Lama yenza sibabuke ngenye indlela labo abathintekayo, kusho iFW de Klerk Foundation ngoLwesine.
Isikhulu esiphezulu seFoundation Centre for Constitutional Rights, uDave Steward uthe owayengumengameli uFW de Klerk ngoSepthemba 16 wathi akanikezwe uDalai Lama i-visa ngoba iNingizimu Afrika iyizwe elivumela zonke izinkolo.
"I-FW de Klerk Foundation ikhathazekile ngezinkinga zokuhluleka ukumelana nesicelo sokunika uDalia Lama i-visa," esho.
UDalai Lama ungumholi ohlonishwayo emhlabeni, nowanqoba iNobel Peace Prize, kanti umelene nodlame.
Kusolwa ukuthi isinqumo sokungamniki i-visa yingoba elakuleli alifuni ukucasula uhulumeni waseChina, yize noma ohambeni lwakhe ubengeke abe nomhlangano nohulumeni wakuleli.
Bonke ohulumeni kungumsebenzi wabo ukulawula amazweni abo.
Uma isivakashi singafaka igcindezi kwezokuphepha -- uma sinokuxhumana nobugebengu noma uma singeke sikwazi ukuzinakekela -- uma kunjalo ungamnqabela-ke imvume yokungena lowo muntu, kuqhuba uSteward.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Inkantolo ichitha othi waphoqwa ebufakazini
2013-01-31 14:02
Durban - Inkantolo eNkulu eThekwini inqume yathi akaphoqwanga ebufakazini umsolwa obhekene necala lokuqolwa komshwalense kanye nelokubulawa kwendoda eyagxingxwa ngotshwala yase igwazwa.
UJaji uFikile Mokgohloa uchithe ukusho kukaSibusiso Buthelezi, othe wethula ubufakazi ekade ephoqwa futhi wayesaba njengoba abethulela egumbini elabe linomhlubulo wenyoka.
UButhelezi, Maryanne Dimba kanye noLinda Mdluli, babhekene namacala angu-49 ahlanganisa awokusebenzisa budedengu imali, ukukhwabanisa, ukweba kanye nokubulala.
Laba kuthiwa babekwazi ukuthola omazisi babantu bese beqola izinkampani zomshwalense, besebenzisa imininingwane yabantu.
Kuthiwa babebamba abantu bese bebabulala, bakhiphe izimali ezinkampanini zomshwalense.
Abantu abayisikhombisa bagwazwa kwathi oyedwa wadutshulwa, konke lokhu kwenzeka phakathi kuka-2005 no-2008.
UMokgohloa uthi akulona iqiniso ukuthi uButhelezi waphoqwa ekukhipheni ubufakazi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
HARARE LAKOBULAWAYO—
Umanyano wenhlanganiso ezilwela ilungelo loluntu oweCrisis Coalition in Zimbabwe usungule ingxoxo zokuhlaziya ugwalo oluzaba yisisekelo sombuso esitsha olwe 'Draft Constitution '.
Umhlangano wakuqala owenzelwe eHarare ngolweSithathu kusihlwa kuhle kwavela sobala ukuthi imibono iyatshiyana phezu kwalolu gwalo.
Abameli bamabandla ezombusazwe akuhulumende womanyano aqinise udaba lokuba uzulu asamukele lesi sisekelo kukhetho lweReferendum, lanxanje izizatho zokusekela inkuthazo yabo kulumkhankaso bezehlukene okwamagama kusiya ngebandla.
Kubika intathelizindaba yeStudio 7 uMavis Gama eseHarare.
Udaba lukaMavis Gama lwengxoxo eziphathelane leReferendum
Kunjalo nje uzulu kanye lenhlanganiso ezizimele zodwa seziveze ukukhathazeka ukuthi uhlangothi oluthathisa uzulu izithupha luzakwenelisa ukwenza lumsebenzi ngesikhathi njengoba nje kukhangelelwe ukuthi inani labantu elidinga incwadi lezi liqonge kulandela imbiko yokuthi ireferendum ezaphathwa mhlaka 16 mbimbitho iyabe ivotwa ngezithupha hatshi ukubhalisa kuVoters’ Roll.
Lanxa nje kuke kwabalokungacaci ukuthi iReferendamu izaphathwa ngayiphi indlela sokube lokuvumelana kuhulumende ukuthi kuzasetshenziswa izithupha.
Lokhu sokulethe imizwa etshiyeneyo kuzulu, inengi lijabulela lesisinqumo kodwa liveza ukukhathazeka ukuthi iyozala nkomoni njengoba ihofisi ye registrar general ikhanya iswela imali kanye lezisebenzi ezaneleyo ukuwubamba lumsebenzi ngamaviki la aseleyo ukuthi ireferendamu iphathwe.
Kubika unothando sibanda osipha loludaba ekoBulawayo.
Udaba luka Nothando Sibanda lokubhalisela izithupha zokuvota kuReferendum


text:
Mabangathuli abahlukunyezwayo - De Lille
2013-02-27 14:05
Cape Town - IMeya yaseKapa uPatricia de Lille usenxuse imiphakathi ukuthi ingathuli
uma kukhona izigameko ezikhona zokuhlukunyezwa kwabesifazane nezingane.
"Ngiyala umphakathi ukuthi ungabanaki labo abathi uma bekhuluma ngalokhu bazibizela amehlo abantu nokuthi hlaza imindeni yabo," esho ngesikhathi kunomhlangano womkhandlu.
UDe Lille uthe amaphoyisa kamasipala azohlinzekwa ngezinsiza ukuze akwazi ukuqeqesha imiphakathi ukuba ilwisane nokuhlukunyezwa emakhaya.
"Kuzosungulwa izinhlelo lapho uMnyango wezeNhlalakahle uzokhuphula amasokisi ezinhlelweni zokuqwashisa umphakathi ngalesi sihlava."
Uqhube ngokuthi amakhansela nawo kumele azibambele mathupha ukuqinisekisa ukuthi umphakathi uyalazi iqiniso.
"Iqiniso lokuthi abafana namantombazane, amadoda nabesifazane, kumele banikezwe inhlonipho elinganayo, akekho obaluleke okudlula omunye."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kufunwa izihlobo zekhehla ebelihlala lodwa
2012-10-22 14:01
Johannesburg - Kutholakale isidumbu sekhehla emzini walo oseGa-Chuene Maratapelo, eLebowakgomo, eLimpopo, kusho amaphoyisa ngoMsombuluko.
Isidumbu sikaLesiba Charles Tlouana, 76, sitholwe ngumakhelwane wakhe, obe esebiza amaphoyisa, kusho uCaptain Mamphaswa Seabi.
USeabi uthe akukho okusolisayo ngokutholakala kwesidumbu sikamkhulu, uthe nokho kuzohlolwa isidumbu.
"Siyanxusa uma kukhona owazi umkhulu lona oshonile ukuthi aziveze, ubehlala yedwa," kusho amaphoyisa.
Kuqhutshwa uphenyo.
– Landela IzindabaNews24 kuTwitter
(@IzindabaNews24).


text:
Kushone indodakazi kaJaji Ngoepe
2012-07-18 14:05
Johannesburg - Kudlule emhlabeni indodakazi yenhloko yamajajai eGauteng uJaji Bernard Ngoepe, kusho ihhovisi lezobulungiswa ngoLwesine.
Okhulumela ihhovisi uLulama Lutihe uthe uJoan Kwena Matlala, 41, ushone ngoMgqibelo, ngemuva kokulwisana nesifo sikashukela.
UMatlala, uzala uMakgabo Bernice Matlala, owatholakala ebulewe emzini wabazali bakhe eLenasia ngoMashi ngo-2006.
"Umndeni ukholwa wukuthi uKwena akaze axole ngokushona kwendodakazi yakhe, yikona okumlimaze kakhulu," kusho uLutihe.
UKwena wagogoda e-University of the North, wase esebenza njengommeli enkampanini iMatlala Attorneys, ePitoli.
Ushone esesebenzela isikhwama i-Road Accident Fund.
– Landela IzindabaNews24 kuTwitter
(@IzindabaNews24).
- SAPA


text:
Iphinde yamphunyuka i-Afcon uDrogba
2013-02-04 12:00
Rustenburg - Kuphinde kwambhedela uDidier Drogba, emizwamweni yakhe, ekubukeka sengathi bese kungeyokugcina yokuthi azame ukuwinela izwe lakhe indebe ye-Africa Cup of Nations.
Izwe i-Ivory Coast likhishwe yiNigeria ngo 2-1, emdlalweni wangeSonto ebusuku, obanjwelwe enkundleni yezemidlalo iRoyal Bafokeng.
UDrogba, 34, ukwaze kuphela ukushayela iqembu lakhe igoli elilodwa.
Leli bekubukeka sengathi yithuba lokugcina lokuthi uDrogba ajabulise izwe lakhe aphinde afeze iphupho lakhe, okwamanje akucacile noma usayophinda yini abe yingxenye yemidlalo ye-Afcon.
"Size eNingizimu Afrika sifuna into eyodwa vo, besifuna ukuwina," kusho umqeqeshi we-Ivory Coast uSabri Lamouchi.
"Leli bekuyithuba lokugcina kwabanye bethu."
Ngemuva kokushawa kweqembu, uDrogba usingathwe nguzakwabo adlala naye ku-Chelsea, uJohn
Obi Mikel.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AP


text:
Kushiswe izitimela eMabopane
2012-10-12 10:04
Johannesburg - Kucekelwe phansi ngomlilo izitimela ezimbili zakwaMetrorail, eMabopane, kusho inkampani ngoLwesihlanu.
Amakhoshi amahlanu akade enabagibeli, ashile ngesikhathi kushiswa isitimela esiteshini iKopanong, kwathi e-Akasia kwasha ikhoshi eyodwa ngesikhathi kushiswa isitimela.
Zombili lezi zitimela bezibhekise amabombo eMabopane, zisuka eKoedoespoort, kusho okhulumela uMetrorail uLillian Mofokeng.
UMofokeng uthi ayikazeki imbangela yemililo, kulinyazwe amanye amakhoshi alezi zitimela, akekho umuntu ekubikwe ukuthi ulimele.
Inkampani isicele abagibeli ukuthi bazame ukuthola ezinye izinto zokugibela, njengoba kuphazamiseke izitimela nje.
"Ngenxa yokucekeleka phansi kwempahla, angeke ukwazi ukuqhubeka umsebenzi okwamanje. Abagibeli bayayalwa ukuthi bathole ezinye izindlela abazofinyelela ngazo emsebenzini, kuze kuqedwe ukulungiswa umonakalo," kusho imeneja yakwaMetrorail eGauteng, uTembela Kulu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
UNdunankulu e-Australia uthi abasukume bazithathe
2011-02-09 09:50
Sydney - UNdunankulu wase-Australia uJulia Gillard usecele abantu abangumsinsi wokuzimilela kuleliya lizwe ukuthi bavuke bazithathe benze ncono izimpilo zabo, njengoba bedume ngobuphofu, exwayisa nangokuthi imizamo kahulumeni ihamba kancane.
UGillard, ethula umbiko waminyaka yonke ngabantu bakuleliya lizwe, uthe kuzoba yinselelo enkulu kakhulu ukuzama ukwenza ncono izimpilo zabantu ngesikhathi esisodwa.
Ungcizelele ngokuthi luyadingeka ushintsho olunzulu kwezamasiko ukuze kuzoqedwa umkhuba wokusolana phakathi kukahulumeni wase-Australia kanye nabantu abangumsinsi wokuzimilela kuleliya lizwe. Uthe izimpilo zabantu zizothatha ingxathu lokushintsha uma abantu besukumela izimpilo zabo.
UGillard wethule le nkulumo emuva kweminyaka emithathu lowo othatha izintambo kuyena, uKevin Ruud, athatha ithuba lokuxolisa ebantwini bakuleliya lizwe ngokuhlukumezeka ababa ngaphansi kwabo kusukela kwafika abantu abamhlophe ngo-1788.
- Sapa - AFP


text:
Kuphenywa ngebhelunde lokufa
2013-02-27 07:34
Luxor - Kushone abantu abangu-19, iningi labo yizivakashi zase-Asia nase-Europe ngesikhathi kokheleka ngomlilo ibhalunde elithwala abantu edolobheni iLuxor, e-Egypt, kusho izikhulu.
Lesi sibhicongo senzeke epulazini elingaseValley of the Kings, nethandwa kakhulu yizivakashi.
Kushone umuntu oyedwa waye-Egypt, kusho uNgqongqoshe wezeMpilo uMohamed Mostafa Hamed etshela abezindaba zeReuters, ebala nokuthi abanye abashonile ngabaseJapan, China, France, Britain naseHungary.
Umbiko wangaphambili ucaphune izikhulu zithi bonke abashonile baqhamuka emazweni angaphandle.
Uphenyo luyaqhubeka.
- Landela
IzindabaNews24 kuTwitter
- Reuters


text:
Kubi kugogo olunywe yinyoka
2012-11-22 10:07
Johannesburg - Ugogo waseBoksburg, e-East Rand uthola ukwelashwa esibhedlela sasePitoli kulandela ukuthi alunywe yimfezi yaseMozambique, ngasepulazini iBela-Bela, kusho umbiko wephephandaba iBeeld, ngoLwesine.
USannie Haywood, 78, ulunywe yinyoka kubhozo, ubesemzini wendodakazi yakhe, lona ugcinwe egumbini labagula kakhulu esibhedlela iMuelmed.
Indodakazi yakhe uMagda Botha, ithe bebehlezi ngaphakathi endlini ngesikhathi umama wakhe ezwa kukhona okumgwaza kubhozo.
"Yini lena engigwazayo?" kubuza umama
UBotha uthe ube esebona inyoka ibaleka ingena ngaphansi kosofa, umyeni kaBotha ugcine ekwazile ukubulala inyoka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kushone 36 engozini evelele isikebhe
2012-10-02 10:01
Hong Kong - Uhambo lwesikebhe obekuyobungazwa ngalo iNational Day luphenduke izinyembezi ngesikhathi sishayisana nomkhumbi sase sicwila eHong Kong, kwashona abantu abangu-36, kusho izikhulu ngoLwesibili.
Bangaphezu kuka-120 abagibeli nabasebenzi abebekulesi sikebhe ukuyobuleka okhilikithi echwebeni eliseVictoria ngoMsombuluko ngesikhathi kwehla le nhlekelele ngasesiqhingini iLamma.
"Bangu-28 abaqinisekiswe ukuthi bashonele endaweni yesehlakalo kwathi abayisishiyagalombili bashonela esibhedlela," kusho isitatimende sikahulumeni.
- Landela
IzindabaNews24 kuTwitter
- AFP


text:
Badilize imijondolo ‘evimba’ intuthukoComment on this story
BONISWA MOHALE
BAVUKE umbhejazane abantu basemijondolo yase-Area 3, eCato Crest, eThekwini, badiliza izindlu ngenkani ngoba bethi imijondolo ibavimbela intuthuko.
Abantu abadilizelwe basale dengwane bengazi ukuthi bazoshonaphi. Ikomidi elidilizile belingafune muntu okhuluma nabahlukumezekile.
Ngisho ithimba leSolezwe ebelihambele leya ndawo lihambe selishaywa ngamatshe ngamadoda abephethe izando namafosholo athathe amapeni namabhuku okubhala awadabula.
UMnuz Sipho Duma odilizelwe umjondolo wakhe uthe wafika eCato Crest eminyakeni engu-14 edlule kanti akazi ukuthi kungani enganikwanga isikhathi esanele sokufuna indawo yokuhlala uma sekuzoqala intuthuko.
“Umbhobho umemezele ngoLwesihlanu ukuthi izindlu zethu zizodilizwa kodwa sixakekile sekufika ogandaganda namhlanje namakomidi ezodiliza izindlu zethu,” kusho uDuma.
Uthe ingu-20 imijondolo ediliziwe ngoba bekukhona abantu abaqashile, yilabo abazakhele nalabo abanezinamba zemijondolo ezibizwa ngo-cc.
Akazange aqede ngisho ukuchaza kwabe sekuqhamuka iqulu labesifazane elithe lisekomidini futhi lisebenzisana nekhansela lendawo.
Owesifazane, ozichaze njengoMaMkhize, uthe abantu abadilizelwe izindlu izolo banikezwa ithuba lokuba bathuthe ezinyangeni ezinhlanu ezidlule.
UMaMkhize akaqedanga ukuxoxa nezintatheli ngoba kube sekufika amadoda ezando athatha amabhuku namapeni akudabula ajaha izintatheli ezibuza ukuthi zibizwe ngubani.
UMnuz Thabo Mofokeng, obhekelele ezokuxhumana kuMasipala weTheku, uthe abantu baseCato Crest bavumelana ngokuthi uma sekufika intuthuko abantu bazosuka bazifunele bona indawo yokuhlala ngesikhathi kwakhiwa bese bebuya sekuqediwe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.